Prezident, ijod, ixtisoslashtirilgan maktab va maktab-internatlarga oʻquvchilarni saralab olish hamda qabul qilish tartibiga oid normativ-huquqiy hujjatlarni tasdiqlash toʻgʻrisida
(resolution, 2025-11-26)

Bolalarning iqtidor va isteʼdodini erta aniqlash, ularni xalqaro taʼlim standartlariga muvofiq oʻqitish, ijodkorlik qobiliyatlarini har tomonlama rivojlantirish, umuminsoniy va milliy qadriyatlar, vatanparvarlik ruhida tarbiyalash uchun shart-sharoitlar yaratish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi tizimidagi Prezident maktablariga oʻquvchilarni saralab olish va qabul qilish tartibi toʻgʻrisidagi nizom 1-ilovaga; Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi tizimidagi ixtisoslashtirilgan maktab-internatlar va ixtisoslashtirilgan maktablarga oʻquvchilarni saralab olish va qabul qilish tartibi toʻgʻrisidagi nizom 2-ilovaga; Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi tizimidagi ijod maktablariga oʻquvchilarni saralab olish va qabul qilish tartibi toʻgʻrisidagi nizom 3-ilovaga muvofiq; Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi tizimidagi Xorijiy tillarga ixtisoslashtirilgan maktab-internatiga oʻquvchilarni saralab olish va qabul qilish tartibi toʻgʻrisidagi nizom 3a-ilovaga muvofiq tasdiqlansin. 2. Oʻzbekiston Respublikasi Maktabgacha va maktab taʼlimi vazirligi Prezident, ijod, ixtisoslashtirilgan maktab va maktab-internatlarga qabul jarayonlari teng huquqlilik, ochiqlik, adolat va shaffoflik prinsiplari asosida amalga oshirilishini taʼminlasin. 3. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 4. Oʻzbekiston Respublikasi Maktabgacha va maktab taʼlimi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri X.U. Umarova zimmasiga yuklansin. 1. Mazkur nizom Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi (keyingi oʻrinlarda — Agentlik) tizimidagi Prezident maktablariga (keyingi oʻrinlarda — Prezident maktablari) oʻquvchilarni saralab olish va qabul qilish tartibini belgilaydi. 2. Prezident maktablariga oʻquvchilar Agentlik tomonidan taʼlim sohasida xizmat koʻrsatuvchi ixtisoslashgan mahalliy yoki xorijiy tashkilotlar (keyingi oʻrinlarda — mahalliy yoki xorijiy tashkilotlar) bilan birgalikda oʻtkaziladigan kirish imtihonlari natijalari asosida qabul qilinadi. 3. Prezident maktablariga oʻquvchilar belgilangan yillik qabul kvotasi (ikkita sinfga bir xil 12 nafardan oʻquvchi taqsimlangan, 24 nafar oʻquvchidan iborat) doirasida qabul qilinadi. 4. Prezident maktablariga oʻquvchilar teng huquqlilik, ochiqlik, adolat va shaffoflik prinsiplari asosida mazkur nizomga ilovada keltirilgan sxemaga muvofiq qabul qilinadi. 5. Belgilangan kvotaga asosan kirish imtihonlari natijalari boʻyicha eng yuqori ball toʻplagan oʻquvchilar oʻqishga qabul qilinadi. 6. Prezident maktablariga hujjatlarni qabul qilish, kirish imtihonlarini teng huquqlilik, ochiqlik, adolat va shaffoflik prinsiplari asosida tashkil etish maqsadida Agentlik hamda uning tizimidagi tashkilotlar vakillaridan iborat qabul komissiyasi shakllantiriladi. 7. Qabul komissiyasining tarkibi Agentlik direktori buyrugʻi bilan tasdiqlanadi. Qabul komissiyasi tarkibi 7 kishidan kam boʻlmagan toq miqdorda komissiya raisi, komissiya raisi oʻrinbosari, komissiya kotibi hamda uning aʼzolaridan iborat tarkibda tuziladi. 8. Qabul komissiyasi: kirish imtihonlari materiallarini mahalliy yoki xorijiy tashkilotlar bilan birgalikda tayyorlaydi; mahalliy yoki xorijiy tashkilotlar bilan birgalikda kirish imtihonlarining baholash mezonlari, oʻtkazish vaqti hamda joylarini belgilaydi; har bir Prezident maktabi boʻyicha tuzilgan ishchi guruhlar faoliyatini muvofiqlashtiradi; hujjatlari qabul qilingan oʻquvchilarning roʻyxatini shakllantiradi, ularni kirish imtihonlari shartlariga mos ravishda guruhlarga taqsimlaydi; kirish imtihonlarini tashkil etadi, natijalarini eʼlon qiladi. 9. Qabul komissiyasi tomonidan har bir Prezident maktabi boʻyicha alohida ishchi guruh shakllantiriladi va tasdiqlanadi. 10. Ishchi guruh: oʻquvchilarning hujjatlari mazkur nizom talablari asosida taqdim etilganini koʻrib chiqadi; koʻrib chiqish natijasida oʻquvchilarning hujjatlarini qabul qilish, tahrirlashga yuborish yoki qabul qilishni rad etish toʻgʻrisida qaror qabul qiladi; hujjatlari tahrirlashga yuborilgan yoki qabul qilinishi rad etilgan hollarda tahrirlashga yuborish yoki rad etilish sabablarini aniq koʻrsatgan holda, oʻquvchilarning shaxsiy kabinetiga va telefon raqamiga SMS shaklida xabar yuboradi; kirish imtihonlari oʻtkaziladigan joylarni talab darajasida tayyorlaydi; oʻquvchilarni, ularning ota-onalari (qonuniy vakil)ni kirish imtihonlari shartlari bilan tanishtiradi, kirish imtihonlari oʻtkaziladigan joy va vaqti toʻgʻrisida shaxsiy kabinet va telefon raqamiga SMS shaklida xabar yuborish orqali ogohlantiradi; tasdiqlangan jadval asosida Prezident maktablariga oʻquvchilarni kirish imtihonlari yuzasidan murojaat qilgan shaxslarga maslahat berib boradi; qabul qilingan hujjatlarning kunlik monitoringini yuritadi va qabul komissiyasiga kunlik axborot kiritadi. 11. Qabul komissiyasi tomonidan hujjatlarni qabul qilish boshlanishidan kamida 10 kalendar kun oldin Agentlik va Prezident maktablarining rasmiy veb-saytlari, ijtimoiy tarmoqlardagi sahifalarida qabul qilish tartibi, hujjatlarni topshirish muddatlari va qabul kvotalari toʻgʻrisida eʼlon qilinadi. 12. Prezident maktablariga umumiy oʻrta taʼlim muassasalarining toʻrtinchi sinf bitiruvchilari orasidan qobiliyatli va iqtidorli (baholar tabeli asosida matematika va tabiatshunoslik fanlaridan oʻquv yilini aʼlo baholarga tamomlagan) oʻquvchilarning hujjatlari qabul qilinadi. 13. Oʻquvchilar faqat taʼlim olayotgan maktabining hududidagi Prezident maktabiga hujjat topshirishi mumkin. 14. Oʻzbekiston Respublikasi fuqarolarining xorijiy davlatdagi taʼlim muassasasida oʻqiyotgan farzandlari Prezident maktablarining tegishli sinfiga oʻquvchilarning ota-onasi (qonuniy vakili)ning doimiy yashash joyi boʻyicha hujjat topshirishi mumkin. Bunda oʻquvchilar taʼlim olayotgan taʼlim muassasasi tomonidan berilgan baholar tabeli (yoki shunga tenglashtirilgan rasmiy hujjat)ning davlat tiliga tarjima qilingan va tegishli tartibda notarial idora tomonidan tasdiqlangan shaklini taqdim etadi. 15. Oʻzbekiston Respublikasida doimiy yashayotgan fuqaroligi boʻlmagan shaxslar Prezident maktablarida taʼlim olish uchun Oʻzbekiston Respublikasi fuqarolari bilan teng huquqlarga ega. 16. Chet el fuqarolari farzandlarining kirish imtihonlarida ishtirok etishlariga ruxsat etilmaydi, qonunchilikda belgilangan holatlar bundan mustasno. 17. Umumiy oʻrta taʼlim muassasalarining tegishli sinflarida oʻqishni toʻliq tamomlagan oʻquvchilar Prezident maktabining shunday sinfida takroran oʻqishni talab qilish huquqiga ega emaslar. 18. Prezident maktablariga oʻquvchilarning quyidagi hujjatlari onlayn shaklda Agentlikning rasmiy veb-sayti orqali qabul qilinadi: oʻquvchilarning tegishli oʻquv yili natijasiga koʻra baholar tabelining maktab direktori tomonidan tasdiqlangan nusxasi; imtihon ruxsatnomasini shakllantirish jarayonida foydalanish uchun oʻquvchilarning oxirgi 2 oy davomida tushgan fotosurati; oʻquvchilarning tugʻilganlik haqida guvohnomasi va ularning ota-onasi (qonuniy vakili) fuqarolik pasporti maʼlumotlari, bogʻlanish uchun mobil telefon raqamlari. Hujjat topshirish jarayonida oʻquvchilarning ota-onasi (qonuniy vakili) kirish imtihonlari shartlari va talablari bilan tanishganligi toʻgʻrisidagi onlayn ofertani tasdiqlaydi. Oʻquvchilarga hujjat topshirish jarayonida ixtiyoriy ravishda hududdagi Agentlik tizimidagi ixtisoslashtirilgan maktab yoki maktab-internatlaridan birini qoʻshimcha tanlash imkoniyati beriladi. Bunda kirish imtihonining 2-bosqichida muvaffaqiyatli ishtirok etib, Prezident maktabiga kira olmagan oʻquvchilar belgilangan kvota doirasida hududdagi tanlagan Agentlik tizimidagi ixtisoslashtirilgan maktab yoki maktab-internatining biriga oʻquvchilarning toʻplagan ballari ketma-ketligi boʻyicha imtihonsiz qabul qilinadi. 19. Hujjatlarni belgilangan muddatlarda, toʻgʻri va sifatli taqdim etish boʻyicha masʼuliyat oʻquvchilarning ota-onasi (qonuniy vakili) zimmasiga yuklatiladi. 20. Oʻquvchilarning hujjatlari ishchi guruh tomonidan koʻrib chiqilgandan soʻng (24 soat ichida) ularga hujjatlar qabul qilinganligi, tahrirlashga yuborilganligi yoki rad etilganligi toʻgʻrisida xabar yuboriladi. 21. Quyidagi hollarda hujjatlar tahrirlashga yuboriladi: oʻquvchilar taʼlim olayotgan maktabning hududiy mansubligi Prezident maktabining hududiy mansubligiga mos kelmagan holda (mazkur nizomning 14-bandi bundan mustasno); ushbu nizomning 18-bandida belgilangan hujjatlar toʻliq boʻlmaganda; taqdim etilgan hujjatlardagi, muhrdagi yozuvlar oʻqib boʻlmaydigan darajada nusxalangan boʻlsa. 22. Hujjatlar tahrirlash uchun yuborilganda, oʻquvchilarga koʻrsatilgan kamchiliklarni bartaraf etish uchun hujjatlar qabul qilish muddati tugagunga qadar toʻgʻrilashga ruxsat beriladi. Hujjatlarni qabul qilish muddati tugagandan soʻng maʼlumotlarni oʻzgartirishga ruxsat berilmaydi. 23. Quyidagi hollarda oʻquvchilarning hujjatlarini qabul qilish rad etiladi: belgilangan muddatlardan keyin kirish imtihonida ishtirok etish xohishini bildirgan taqdirda; oʻquvchilar oʻquv yili natijasiga koʻra mazkur nizomning 12-bandida koʻrsatilgan fanlar boʻyicha “aʼlo” baholar olmagan boʻlsa; taqdim etilgan hujjatlarning soxta ekanligi aniqlanganda; oʻquvchilar chet el fuqarosi boʻlsa; umumiy oʻrta taʼlim muassasalarining beshinchi (yoki beshinchi sinfdan yuqori) sinfida oʻqishni toʻliq tamomlagan oʻquvchilar Prezident maktabining 5-sinfida takroran oʻqish istagini bildirgan boʻlsa. 24. Oʻquvchilarning ota-onasi (qonuniy vakili) hujjatlarni qabul qilish muddati tugagunga qadar taqdim etilgan arizani qaytarib olish yoki bekor qilish huquqiga ega. 25. Prezident maktablariga kirish imtihonlarining har ikkala bosqichida oʻquvchilarga imtiyozlar berilmaydi. 26. Kirish imtihonlari har yili qabul komissiyasi tomonidan belgilangan muddatlarda oʻtkaziladi. 27. Kirish imtihonlari davlat tilida (Qoraqalpogʻiston Respublikasida oʻzbek yoki qoraqalpoq tilida) yoki oʻquvchilarning tanloviga muvofiq ingliz tilida oʻtkaziladi. 28. Prezident maktablariga kirish imtihonlari ikki bosqichda quyidagi fanlardan oʻtkaziladi: birinchi bosqich — matematika fanidan (jami 30 ta topshiriq) test shaklida oʻtkaziladi. Masalalar murakkablik darajasiga qarab uch toifaga boʻlinadi: 1) 10 ta yengil darajadagi savollar (A toifa); 2) 10 ta oʻrtacha darajadagi savollar (B toifa); 3) 10 ta murakkab darajadagi savollar (C toifa). 29. Birinchi bosqich imtihoni natijalari Agentlikning rasmiy veb-saytida eʼlon qilinadi. 30. Birinchi bosqich natijasiga koʻra qabul kvotasida belgilangan har bir oʻringa 20 nafar hisobidan (har bir maktabda jami 480 nafar) maksimal ball toʻplagan oʻquvchilarga ikkinchi bosqichda ishtirok etishga ruxsat etiladi. 31. Birinchi bosqich natijasiga koʻra teng natijalar yuzaga kelgan hollarda, yaʼni bir nechta oʻquvchilar bir xil umumiy ball toʻplaganda, imtihonda javobi belgilangan masalalar toifalarining har biri boʻyicha yuqori ball toʻplagan oʻquvchilarga quyidagi tartibda ustunlik beriladi: S toifa savollar boʻyicha yuqori ball toʻplaganlar; B toifa savollar boʻyicha yuqori ball toʻplaganlar; A toifa savollar boʻyicha yuqori ball toʻplaganlar. Oʻquvchilar barcha toifadagi savollar boʻyicha bir xil umumiy va teng ball toʻplagan taqdirda, ular tugʻilgan sanasi boʻyicha saralanadi, bunda yoshroq oʻquvchilarga ustunlik beriladi. Agarda bu holatda ham tenglik saqlanib qolsa, qabul komissiyasi tomonidan oʻquvchilarga qoʻshimcha topshiriqlar beriladi. 32. Ikkinchi bosqich kirish imtihonlari quyidagi fanlardan test shaklida oʻtkaziladi: matematika fanidan tanqidiy fikrlash va muammoni yechish boʻyicha 40 ta; ingliz tili fanidan grammatika (Grammar component) va matn bilan ishlash (Reading component) boʻyicha 40 ta test savollari. 33. Ikkinchi bosqich natijasiga koʻra teng natijalar yuzaga kelgan hollarda, yaʼni reytingda 24-oʻrin atrofida tenglik boʻlsa, muammoni yechish va tanqidiy fikrlash yoʻnalishlarining jamlanma bali boʻyicha eng yuqori ball toʻplagan nomzodga, agar shunda ham natijalar teng boʻlsa, imtihonda javobi belgilangan masalalar toifalarining har biri boʻyicha yuqori ball toʻplagan oʻquvchilarga quyidagi tartibda ustunlik beriladi: muammoni yechish yoʻnalishidagi savollar boʻyicha yuqori ball toʻplaganlar; tanqidiy fikrlash yoʻnalishidagi savollar boʻyicha yuqori ball toʻplaganlar; ingliz tilidan matn bilan ishlash (Reading component) yoʻnalishidagi savollar boʻyicha yuqori ball toʻplaganlar; ingliz tili grammatikasidan (Grammar component) tuzilgan savollar boʻyicha yuqori ball toʻplaganlar. Oʻquvchilar barcha toifadagi savollar boʻyicha bir xil umumiy va teng ball toʻplagan taqdirda, ular tugʻilgan sanasi boʻyicha saralanadi, bunda yoshroq oʻquvchilarga ustunlik beriladi. Agarda bu holatda ham tenglik saqlanib qolsa, qabul komissiyasi tomonidan oʻquvchilarga qoʻshimcha topshiriqlar beriladi. 34. Prezident maktablariga kirish imtihonlarining javoblar varagʻi qora qalam bilan belgilanadi. 35. Agentlik mahalliy yoki xorijiy tashkilotlar bilan birgalikda kirish imtihonlari jarayonlarining teng huquqlilik, ochiqlik, adolat va shaffoflik prinsiplari asosida tashkil etilishini taʼminlaydi. 36. Kirish imtihonlariga tegishli savollar kitobi va javoblar varagʻi maxfiyligi taʼminlanishi lozim boʻlgan maʼlumot hisoblanadi. 37. Kirish imtihonlari videokuzatuv va boshqa texnik vositalarni qoʻllagan holda belgilangan joylarda oʻtkaziladi. 38. Oʻquvchilar imtihonga oʻz shaxsini tasdiqlovchi hujjatning asl nusxasi va imtihon ruxsatnomasi bilan kelishi lozim. Imtihon ruxsatnomasi imtihon boshlanishidan kamida 3 (uch) kun oldin oʻquvchining kirish imtihoniga oid shaxsiy maʼlumotlari bilan birga kirish imtihonining oʻtkazish joyi, guruhi va oʻtirish oʻrni koʻrsatilgan holda uning shaxsiy kabinetiga yuboriladi. 39. Kirish imtihonlariga hujjat topshirmagan, imtihonga kechikkan yoki kelmagan oʻquvchilar uchun qoʻshimcha tanlov oʻtkazishga yoʻl qoʻyilmaydi. 40. Kirish imtihoni oʻtkazilayotgan joylarga oʻquvchilar va kuzatuvchilar tomonidan aloqa vositalarini olib kirishi taqiqlanadi. 41. Quyidagi holatlar oʻquvchilarni kirish imtihoni jarayonlaridan chetlashtirishga asos boʻladi: boshqalardan koʻchirishga urinish va boshqa oʻquvchilarga xalaqit berish; shpargalka, barcha turdagi mobil aloqa vositalari, kalkulyator, lugʻat, kitoblardan foydalanish. Yuqoridagi holatlar sodir etilganda oʻquvchilarga nisbatan tegishli dalolatnoma rasmiylashtiriladi, oʻquvchilar javoblar varagʻini topshirgan holda imtihonni tark etadi. Chetlashtirilgan oʻquvchilarning imtihon natijalari inobatga olinmaydi. 42. Imtihon jarayonida oʻquvchilarning oʻziga bogʻliq boʻlgan holda jarayondan chetlatilishi yoki chiqib ketishi qayta imtihon oʻtkazishga asos boʻlmaydi. 43. Qabul komissiyasi tomonidan imtihon jarayonlariga jalb etilganlardan boshqa shaxslarning kirish imtihoni oʻtkazilayotgan auditoriya va binolarga jarayon tugaguniga qadar kirish-chiqishi qatʼiyan taqiqlanadi. 44. Kirish imtihonlari natijalari birinchi bosqichda imtihon topshirilgan kundan keyin 20 kun ichida, ikkinchi bosqichda imtihon topshirilgan kundan keyin 30 kun ichida Agentlikning rasmiy veb-saytida eʼlon qilinadi. 45. Kirish imtihonlari natijalari qayta koʻrib chiqilmaydi. Kirish imtihonlari natijalari boʻyicha imtihon materiallari oʻquvchilarga taqdim etilmaydi. 46. Kirish imtihonlari natijasiga koʻra eng yuqori ball toʻplagan oʻquvchilar belgilangan qabul kvotasi doirasida ballar ketma-ketligida oʻquvchilar safiga qabul qilinadi. 47. Agentlik tomonidan tasdiqlangan qaydnomalarga asosan yangi oʻquv yili boshlangunga qadar Prezident maktablari direktorlarining buyrugʻi asosida oʻquvchilar maktabga qabul qilinadi. 48. Oʻquvchilar Prezident maktablariga qabul qilingandan soʻng baholar tabelining asl nusxasi oʻquvchilarning avval oʻqigan maktabidan soʻrov asosida olinadi. 49. Prezident maktabida qabul qilinishi belgilangan oʻquvchi oʻqishni davom ettirmagan hollarda, uning oʻrniga oʻqishga kira olmaganlar orasidan ballar ketma-ketligi boʻyicha navbatdagi oʻquvchi taklif qilinadi. Navbatdagi oʻquvchini qabul qilish ballar ketma-ketligi boʻyicha undan oldingi oʻquvchining ota-onasi (qonuniy vakili) tomonidan oʻqishni davom ettirish istagi mavjud emasligini tasdiqlovchi hujjat olinganidan soʻng qabul qilinadi. 50. Belgilangan tartibda tegishli hujjatlarning asl nusxasi taqdim etilmasligi, oʻquvchi oʻqishini davom ettirish istagini bildirmasligi, maktab xodimlari murojaatlariga javob bermasligi undan keyingi oʻquvchining qabul qilinishi uchun asos boʻladi. Ushbu holat boʻyicha maktab maʼmuriyati tomonidan tegishli dalolatnoma rasmiylashtiriladi. 51. Qabul komissiyasi oʻquv yili yakuni boʻyicha oʻquvchilar boʻsh oʻrinlarini toʻldirishi mumkin. 52. Boʻsh oʻrinlarni toʻldirish boʻyicha oʻtkazilgan imtihonlar natijalarini tahlil qilish va oʻquvchilarni boʻsh oʻrinlar doirasida oʻqishga tavsiya qilish qabul komissiyasi tomonidan amalga oshiriladi. 53. Prezident maktablarida 6 — 11-sinflardagi boʻsh oʻrinlarga oʻquvchilarni qabul qilish Agentlikning rasmiy veb-saytida eʼlon qilinadi. Prezident maktablariga sinflar kesimida boʻsh oʻrinlarga oʻquvchilarning quyidagi hujjatlari onlayn shaklda Agentlikning rasmiy veb-sayti orqali qabul qilinadi: 6-sinflar uchun: oʻtgan oʻquv yilida 5-sinflar uchun oʻtkazilgan ikkinchi bosqich imtihon natijalari asosida oʻquvchilarning egallab turgan oʻrinlar ketma-ketligi asosida qabul qilinadi. 7-sinflar uchun: 6-sinfni matematika, tabiiy fan (science), ingliz tili fanlaridan yillik aʼlo baholarga tamomlagan, ingliz tilini bilishi, xalqaro testlardan oʻtganlik toʻgʻrisidagi tasdiqlangan sertifikatiga (kamida IELTS 4,0 /TOEFL iBT 41, PBT 400 / milliy CEFR B1 yoki analog) ega oʻquvchilar orasidan quyidagi fanlaridan imtihon topshiradi: matematika fanidan 40 ta; tabiiy fan (science) dan 40 ta test savollari beriladi. Kirish imtihonlari yakunlari boʻyicha oʻquvchilar oʻrtasida teng natijalar yuzaga kelganda quyidagilar ustunlikka ega boʻladi: 1-darajali (matematika) fanidan yuqori ball toʻplaganlar; 2-darajali tabiiy fan (science) dan yuqori ball toʻplaganlar. 8-sinflar uchun: 7-sinfni matematika, fizika, biologiya, kimyo va ingliz tili fanlaridan yillik aʼlo baholarga tamomlagan, ingliz tilini bilishi, xalqaro testlardan oʻtganlik toʻgʻrisidagi tasdiqlangan sertifikatiga (kamida IELTS 5,0 /TOEFL iBT 50, PBT 470 / milliy CEFR B2 yoki analog)ga ega oʻquvchilar quyidagi fanlaridan imtihon topshiradi: matematika fanidan 40 ta; fizika fanidan 20 ta; biologiya fanidan 10 ta; kimyo fanidan 10 ta test savollari beriladi. 9-sinflar uchun: 8-sinfni matematika, fizika, biologiya, kimyo va ingliz tili fanlaridan yillik aʼlo baholarga tamomlagan, ingliz tilini bilishi, xalqaro testlardan oʻtganlik toʻgʻrisidagi tasdiqlangan sertifikatiga (kamida IELTS 5,5 /TOEFL iBT 65, PBT 500 / milliy CEFR B2 yoki analog) ega oʻquvchilar quyidagi fanlaridan imtihon topshiradi: matematika fanidan 40 ta; fizika fanidan 20 ta; biologiya fanidan 10 ta; kimyo fanidan 10 ta test savollari beriladi. 10-sinflar uchun: 9-sinfni matematika, fizika, biologiya, kimyo va ingliz tili fanlaridan yillik aʼlo baholarga tamomlagan, ingliz tilini bilishi, xalqaro testlardan oʻtganlik toʻgʻrisidagi tasdiqlangan sertifikatiga (kamida IELTS 6,5 /TOEFL iBT 79, PBT 550 / milliy CEFR C1 yoki analog) ega oʻquvchilar quyidagi fanlaridan imtihon topshiradi: matematika fanidan 40 ta; fizika fanidan 20 ta; biologiya fanidan 10 ta; kimyo fanidan 10 ta test savollari beriladi. 7 — 10-sinflarda kirish imtihonlari yakunlari boʻyicha oʻquvchilar oʻrtasida teng natijalar yuzaga kelganda quyidagilar ustunlikka ega boʻladi: 1-darajali (matematika) fandan yuqori ball toʻplaganlar; 2-darajali (fizika) fandan yuqori ball toʻplaganlar; 3-darajali (biologiya, kimyo) fandan yuqori ball toʻplaganlar. Yuqoridagi barcha holatlarda oʻquvchilar koʻrsatkichlari teng boʻlgan taqdirda, ular tugʻilgan sanasi boʻyicha saralanadi, bunda yoshroq oʻquvchiga ustunlik beriladi. Agarda bu holatda ham tenglik saqlanib qolsa, oʻquvchilarga qabul komissiyasi tomonidan qoʻshimcha topshiriqlar beriladi. 11-sinflar uchun: 10-sinfni matematika, fizika, biologiya, kimyo va ingliz tili fanlaridan yillik aʼlo baholarga tamomlagan, ingliz tilini bilishi, xalqaro testlardan oʻtganlik toʻgʻrisidagi tasdiqlangan sertifikatiga (kamida IELTS 6,5 /TOEFL iBT 79, PBT 550 / milliy CEFR C1 yoki analog) ega boʻlgan hamda xalqaro AS-LEVEL sertifikati qoʻlga kiritgan oʻquvchilar qabul qilinadi. Bunda oʻquvchilar xalqaro (International Advanced Levels) dasturlarning matematika, fizika, kimyo, biologiya va kompyuter taʼlimi fanlarining kamida uchtasidan AS-LEVEL sertifikatlarining “s” (AS-LEVELning baholash darajasi) va undan yuqori darajasiga ega boʻlishi kerak. Yuqoridagi barcha holatlarda oʻquvchilar koʻrsatkichlari teng boʻlgan taqdirda, ular tugʻilgan sanasi boʻyicha saralanadi, bunda yoshroq oʻquvchiga ustunlik beriladi. Agarda bu holatda ham tenglik saqlanib qolsa, oʻquvchilarga qabul komissiyasi tomonidan qoʻshimcha topshiriqlar beriladi. 54. Oʻquvchilarning oʻqishi bir Prezident maktabidan boshqasiga boʻsh joy boʻlgan taqdirda, Agentlikning koʻrsatmasiga muvofiq koʻchiriladi. Qolgan hollarda oʻquvchilarning oʻqishini koʻchirishga ruxsat berilmaydi. 55. Ushbu nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 56. Ushbu nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Agentlik Hujjatlar qabuli boshlanishi toʻgʻrisida OAVda eʼlon berish Prezident maktablariga qabul qilish tartibi, hujjatlarni topshirish muddatlari va kvotalari toʻgʻrisida maʼlumot eʼlon qilinadi. Hujjatlarni qabul qilish boshlanishidan 10 kun oldin 2-bosqich Oʻquvchilar tomonidan Prezident maktablariga hujjatlarni topshirish Agentlik 1. Oʻquvchilarning hujjatlarini qabul qilish uchun qabul komissiyasi tuziladi. Tarkib Agentlik direktori buyrugʻi bilan tasdiqlanadi. Hujjatlarni qabul qilish boshlanishidan oldin Qabul komissiyasi 2. Kirish imtihonlarini oʻtkazish jadvallari tasdiqlanadi, Agentlik va Prezident maktablarining rasmiy veb-saytlari, ijtimoiy tarmoqlardagi sahifalarida hamda ommaviy axborot vositalarida eʼlon qilinadi. Hujjatlarni qabul qilish boshlanishidan 10 kun oldin Ishchi guruh 3. Oʻquvchilar tomonidan onlayn shaklda taqdim etilgan hujjatlar koʻrib chiqiladi. Koʻrib chiqish jarayonida qabul qilinadi yoki tahrirga yuboriladi yoki rad etiladi. 20 kundan kam boʻlmagan muddatda 4. Prezident maktablariga oʻquvchilarni kirish imtihonlari yuzasidan murojaat qilgan shaxslarga maslahat berib boriladi. Hujjatlarni qabul qilish davrida 3-bosqich Imtihon oʻtkazishga tayyorgarlik koʻrish Qabul komissiyasi, mahalliy hokimliklar 1. Kirish imtihonlarini oʻtkazish joylari tayyorlanadi. Kirish imtihonlari boshlanishidan oldin Qabul komissiyasi mahalliy yoki xorijiy tashkilot bilan birgalikda 2. Kirish imtihonlari materiallari tayyorlanadi. 4-bosqich Kirish imtihonlarining 1-bosqichini oʻtkazish Qabul komissiyasi mahalliy yoki xorijiy tashkilot bilan birgalikda 1. Kirish imtihonlarining 1-bosqichi oʻtkaziladi. Tasdiqlangan jadval asosida 2. 1-bosqich natijalari Agentlik va Prezident maktablarining rasmiy veb-saytlarida eʼlon qilinadi. Imtihon topshirilgan kundan keyin 20 kun ichida 3. Har bir oʻringa 20 nafar hisobidan (har bir maktabda jami 480 nafar) maksimal ball toʻplagan oʻquvchilarga 2-bosqichda ishtirok etishga ruxsat etiladi. 5-bosqich Kirish imtihonlarining 2-bosqichini oʻtkazish Qabul komissiyasi xorijiy tashkilot bilan birgalikda 1. Kirish imtihonlarining 2-bosqichi oʻtkaziladi. Tasdiqlangan jadval asosida 2. 2-bosqich natijalarini Agentlik va Prezident maktablarining rasmiy veb-saytlarida eʼlon qilinadi. Imtihon topshirilgan kundan keyin 30 kun ichida 6-bosqich Qabul komissiyasi Qabul qilishni rasmiylashtirish Imtihon natijalariga asosan oʻquvchilarni Prezident maktabiga oʻqishga qabul qilish haqida Prezident maktabi Ijrochi direktorining oʻqishga qabul qilish haqidagi buyrugʻi chiqariladi. Yangi oʻquv yili boshlangunga qadar 7-bosqich Qabul komissiyasi Oʻquvchilar boʻsh oʻrinlarini toʻldirish Sinflarning har biridagi oʻquvchilar soni 12 nafardan kamaygan hollarda, mavjud boʻsh oʻrinlar tanlov asosida toʻldiriladi. Oʻquv yili yakunlangandan soʻng 1. Mazkur nizom Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi (keyingi oʻrinlarda — Agentlik) tizimidagi ixtisoslashtirilgan maktab-internatlar va ixtisoslashtirilgan maktablarga (keyingi oʻrinlarda — ixtisoslashtirilgan maktablar) oʻquvchilarni saralab olish va qabul qilish tartibini belgilaydi. 2. Ixtisoslashtirilgan maktablarga qabul parametrlari bir sinfda oʻquvchilarning eng koʻp soni 24 nafardan (Abu Ali ibn Sino, Mirzo Ulugʻbek hamda Muhammad al-Xorazmiy nomidagi ixtisoslashtirilgan maktablarning har bir sinfiga 20 nafardan) oshmasligini hisobga olgan holda Agentlik tomonidan belgilanadi hamda oʻquvchilar qabul komissiyasi tomonidan oʻtkaziladigan kirish imtihonlari natijalariga koʻra qabul qilinadi. 3. Ixtisoslashtirilgan maktablarga oʻquvchilar teng huquqlilik, ochiqlik, adolat va shaffoflik prinsiplari asosida mazkur nizomga ilovada keltirilgan sxemaga muvofiq qabul qilinadi. 4. Belgilangan kvota doirasida kirish imtihonlari natijalariga koʻra eng yuqori ball toʻplagan oʻquvchilar oʻqishga qabul qilinadi. Bundan tashqari: a) roʻyxati Agentlik tomonidan tasdiqlanadigan xalqaro, mintaqaviy yoki asosiy fan olimpiadalarining uchinchi (viloyat) bosqichi yoki unga tenglashtirilgan bosqichida tegishli (matematika, informatika, fizika, kimyo, biologiya) fanlardan gʻolib va sovrindor (1, 2, 3-oʻrinlar) boʻlgan umumiy oʻrta, oʻrta maxsus va boshlangʻich professional taʼlim tashkilotlari oʻquvchilari oʻzi taʼlim oladigan hududdagi ixtisoslashtirilgan maktablarga qabul kvotasi doirasida kirish imtihonisiz qabul qilinadi; b) Prezident maktablarining kirish imtihonlarida ishtirok etish uchun onlayn hujjat topshirish jarayonida ixtiyoriy ravishda hududdagi (Qoraqalpogʻiston Respublikasi, viloyatlar va Toshkent shahri) ixtisoslashtirilgan maktablardan birini tanlagan, Prezident maktablarining 5-sinfiga kirish imtihonlarining 2-bosqichida ishtirok etib, oʻqishga qabul qilinmagan 48 nafar oʻquvchi ballar ketma-ketligida hujjat topshirgan ixtisoslashtirilgan maktabning aniq fanlar yoʻnalishi uchun belgilangan qabul kvotasining 50 foizidan oshmagan holda oʻqishga qabul qilinadi. Mazkur band Agentlik tizimidagi Muhammad al-Xorazmiy, Abu Ali ibn Sino, Mirzo Ulugʻbek nomidagi ixtisoslashtirilgan maktablarga (keyingi oʻrinlarda — tayanch ixtisoslashtirilgan maktablar) nisbatan tatbiq etilmaydi. 5. Oʻzbekiston Respublikasida doimiy yashayotgan fuqaroligi boʻlmagan shaxslar ixtisoslashtirilgan maktablarda taʼlim olish uchun Oʻzbekiston Respublikasi fuqarolari bilan teng huquqlarga ega. 6. Chet el fuqarolarining farzandlari ixtisoslashtirilgan maktablarga Oʻzbekiston Respublikasining “Taʼlim toʻgʻrisida”gi Qonuniga, boshqa qonunchilik hujjatlariga hamda ushbu nizomga muvofiq qabul qilinadi. 7. Ixtisoslashtirilgan maktablarga hujjatlarni qabul qilish, kirish imtihonlarini teng huquqlilik, ochiqlik, adolat va shaffoflik prinsiplari asosida tashkil etish maqsadida Agentlik hamda uning tizimidagi tashkilotlar vakillaridan iborat qabul komissiyasi shakllantiriladi. 8. Qabul komissiyasining tarkibi Agentlik direktori buyrugʻi bilan tasdiqlanadi. Qabul komissiyasi tarkibi 7 kishidan kam boʻlmagan toq miqdorda komissiya raisi, komissiya raisi oʻrinbosari, komissiya kotibi hamda uning aʼzolaridan iborat tarkibda tuziladi. 9. Qabul komissiyasi: kirish imtihonlari materiallarini taʼlim tashkilotlari bilan birgalikda tayyorlaydi; kirish imtihonlarining baholash mezonlari, oʻtkazish vaqti hamda joylarini belgilaydi; taʼlim dasturlarining fanlararo va sinflararo integratsiyasidan kelib chiqib, zarur hollarda, kirish imtihonlarining yoʻnalishlariga, savollar miqdoriga oʻzgartirish kiritadi; har bir hudud (Qoraqalpogʻiston Respublikasi, viloyatlar va Toshkent shahar) boʻyicha tuzilgan ishchi guruhlar faoliyatini muvofiqlashtiradi; hujjatlari qabul qilingan oʻquvchilarning roʻyxatini shakllantiradi, ularni kirish imtihonlari shartlariga mos ravishda guruhlarga taqsimlaydi; kirish imtihonlarini tashkil etadi, natijalarini eʼlon qiladi. 10. Qabul komissiyasi tomonidan har bir hudud boʻyicha alohida ishchi guruh shakllantiriladi va tasdiqlanadi. 11. Ishchi guruh: oʻquvchilarning hujjatlari mazkur nizom talablari asosida taqdim etilganini koʻrib chiqadi; koʻrib chiqish natijasida oʻquvchining hujjatlarini qabul qilish, tahrirlashga yuborish yoki qabul qilishni rad etish toʻgʻrisida qaror qabul qiladi; hujjatlari tahrirlashga yuborilgan yoki qabul qilinishi rad etilgan hollarda tahrirlashga yuborish yoki rad etilish sabablarini aniq koʻrsatgan holda, oʻquvchilarning shaxsiy kabinetiga yoki telefon raqamiga SMS shaklida xabar yuboradi; kirish imtihonlari oʻtkaziladigan joylarni talab darajasida tayyorlaydi; oʻquvchilarni, ularning ota-onasi (qonuniy vakili)ni kirish imtihonlari shartlari bilan tanishtiradi, kirish imtihonlari oʻtkaziladigan joyi va vaqti toʻgʻrisida shaxsiy kabinet yoki bogʻlanish uchun taqdim etilgan telefon raqamiga SMS shaklida xabar yuborish orqali ogohlantiradi; tasdiqlangan jadval asosida murojaat qiluvchilarga maslahat berib boradi; qabul qilingan hujjatlarning kunlik monitoringini yuritadi va qabul komissiyasiga kunlik axborot kiritadi; oʻquvchilar va ularning ota-onasi (qonuniy vakili) tomonidan berilayotgan savollarga javob tayyorlash va ularni veb-sayt, ijtimoiy tarmoqlar orqali keng ommaga taqdim etish choralarini koʻradi. 12. Hujjatlarni qabul qilish boshlanishidan kamida 10 kalendar kun oldin qabul komissiyasi tomonidan Agentlik va ixtisoslashtirilgan maktablarning rasmiy veb-saytlari, ijtimoiy tarmoqlardagi sahifalarida qabul qilish tartibi, hujjatlarni topshirish muddatlari va qabul kvotalari toʻgʻrisida eʼlon qilinadi. 13. Oʻquvchilar faqat taʼlim olayotgan maktabining hududidagi (Qoraqalpogʻiston Respublikasi, viloyatlar va Toshkent shahri) ixtisoslashtirilgan maktablarga hujjat topshirishi mumkin. 14. Ixtisoslashtirilgan maktablarning aniq fanlar yoʻnalishiga umumiy oʻrta taʼlim muassasalarining 4-sinfini, tabiiy fanlar yoʻnalishiga 6-sinfini tamomlagan oʻquvchilarning hujjatlari qabul qilinadi. Yangi tashkil etiladigan ixtisoslashtirilgan maktablarda birinchi oʻquv yili uchun aniq fanlar yoʻnalishiga 5 — 11-sinflarga, tabiiy fanlar yoʻnalishiga 7 — 11-sinflarga oʻquvchilar qabul qilinadi. 15. Xorijiy taʼlim muassasalarida oʻqiyotgan Oʻzbekiston Respublikasi fuqarolarining farzandlari ota-onasi (qonuniy vakili)ning doimiy yashash joyi boʻyicha ixtisoslashtirilgan maktablarga hujjat topshirishi mumkin. Bunda oʻquvchilar tomonidan oʻzi taʼlim olayotgan taʼlim muassasasining baholar tabeli (yoki shunga tenglashtirilgan rasmiy hujjat)ning davlat tiliga tarjima qilingan va tegishli tartibda notarial idora tomonidan tasdiqlangan shakli taqdim etiladi. 16. Umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar ixtisoslashtirilgan maktabning shunday sinfida takroran oʻqishni talab qilish huquqiga ega emaslar. 17. Ixtisoslashtirilgan maktablarga oʻquvchilarning quyidagi hujjatlari onlayn shaklda Agentlikning rasmiy veb-sayti orqali qabul qilinadi: oʻquvchilarning tegishli oʻquv yili natijasiga koʻra baholar tabelining maktab direktori tomonidan tasdiqlangan nusxasi; imtihon ruxsatnomasini shakllantirish jarayonida foydalanish uchun oʻquvchilarning oxirgi 2 oy davomida tushgan fotosurati; oʻquvchilarning tugʻilganlik haqida guvohnomasi va ularning ota-onasi (qonuniy vakili) fuqarolik pasporti maʼlumotlari, bogʻlanish uchun telefon raqamlari. Hujjat topshirish jarayonida oʻquvchilarning ota-onasi (qonuniy vakili) kirish imtihonlari shartlari va talablari bilan tanishganligi toʻgʻrisidagi onlayn ofertani tasdiqlaydi. Oʻquvchilarga hujjat topshirish jarayonida ixtiyoriy ravishda hududdagi (Qoraqalpogʻiston Respublikasi, viloyatlar va Toshkent shahri) ixtisoslashtirilgan maktablardan yana birini qoʻshimcha tanlash imkoniyati beriladi. Bunda kirish imtihonlari natijalariga koʻra oʻquvchining toʻplagan ballari bir nechta ixtisoslashtirilgan maktablarga qabul qilish uchun yetarli boʻlgan taqdirda u tanlagan birinchi maktabga oʻqishga qabul qilinadi. 18. Hujjatlarni belgilangan muddatlarda, toʻgʻri va sifatli taqdim etish boʻyicha masʼuliyat oʻquvchilarning ota-onasi (qonuniy vakili) zimmasiga yuklanadi. 19. Hujjatlarni qabul qilish, kirish imtihonlari yuzasidan yuborilgan (shaxsiy kabineti yoki telefon raqamiga SMS) xabarlarni oʻquvchilar yoki uning ota-onasi (qonuniy vakili) tomonidan qabul qilinmasligi (oʻqimasligi, arizada koʻrsatilgan telefon raqamining ishchi holatda boʻlmasligi va h.k.) boʻyicha javobgarlik qabul komissiyasi zimmasiga yuklanmaydi. 20. Oʻquvchilarning hujjatlari ishchi guruh tomonidan (24 soat ichida) koʻrib chiqilgandan soʻng ularga hujjatlar qabul qilinganligi, tahrirlashga yuborilganligi yoki rad etilganligi toʻgʻrisida xabar yuboriladi. 21. Quyidagi hollarda hujjatlar tahrirlashga yuboriladi: oʻquvchilar taʼlim olayotgan maktabning hududiy mansubligi ixtisoslashtirilgan maktabning hududiy mansubligiga mos kelmagan holda (mazkur nizomning 15-bandi bundan mustasno); ushbu nizomning 17-bandida belgilangan hujjatlar toʻliq boʻlmaganda; taqdim etilgan hujjatlardagi, muhrdagi yozuvlar oʻqib boʻlmaydigan darajada nusxalangan boʻlsa. 22. Hujjatlari tahrirlashga yuborilganda, oʻquvchilarga koʻrsatilgan kamchiliklarni bartaraf etish uchun hujjatlar qabul qilish muddati tugagunga qadar toʻgʻrilashga ruxsat beriladi. Hujjatlarni qabul qilish muddati tugagandan soʻng maʼlumotlarni oʻzgartirishga ruxsat berilmaydi. 23. Quyidagi hollarda oʻquvchilarning hujjatlarini qabul qilish rad etiladi: belgilangan muddatlardan keyin kirish imtihonida ishtirok etish xohishini bildirilganda; taqdim etilgan hujjatlarning soxta ekanligi aniqlanganda; umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar tomonidan ixtisoslashtirilgan maktabning shu sinfida takroran oʻqish istagi bildirilganda. 24. Oʻquvchilarning ota-onasi (qonuniy vakili) hujjatlarni qabul qilish muddati tugagunga qadar taqdim etilgan arizani qaytarib olish yoki bekor qilish huquqiga ega. 25. Kirish imtihonlari Agentlik tomonidan mahalliy va xorijiy mutaxassislarni jalb etgan holda tegishli tashkilotlar bilan hamkorlikda oʻtkaziladi. 26. Kirish imtihonlari materiallari malakali mahalliy va xorijiy mutaxassislarni jalb etgan holda Agentlik tomonidan tayyorlanadi. 27. Kirish imtihoni oʻquvchilar hujjat topshirgan ixtisoslashtirilgan maktabning taʼlim berish tilida oʻtkaziladi. 28. Kirish imtihonlari yoʻnalishlar boʻyicha bir bosqichda quyidagi fanlardan oʻtkaziladi. Aniq fanlar yoʻnalishi boʻyicha: 5 — 7-sinflar uchun matematika (30 ta topshiriq), ingliz tili (15 ta topshiriq) fanlaridan (jami 45 ta topshiriq); 8 — 11-sinflar uchun algebra (12 ta topshiriq), geometriya (8 ta topshiriq), fizika (10 ta topshiriq) va ingliz tili (15 ta topshiriq) fanlaridan (jami 45 ta topshiriq) test shaklida oʻtkaziladi. Tabiiy fanlar yoʻnalishi boʻyicha: 7-sinflar uchun tabiiy (sceince) fan (30 ta topshiriq) va ingliz tili (15 ta topshiriq) fanlaridan (jami 45 ta topshiriq); 8 — 11-sinflar uchun biologiya (10 ta topshiriq), kimyo (20 ta topshiriq), ingliz tili (15 ta topshiriq) fanlaridan (jami 45 ta topshiriq) test shaklida oʻtkaziladi. 29. Agentlik tizimidagi tayanch ixtisoslashtirilgan maktablarda kirish imtihonlari bir bosqichda yoʻnalishlar boʻyicha quyidagi tartibda oʻtkaziladi. Axborot texnologiyalari yoʻnalishi boʻyicha: 5-sinflar uchun matematika (30 ta topshiriq, shundan 10 tasi mantiqiy fikrlashga yoʻnaltirilgan), ingliz tili (15 ta topshiriq) fanlaridan (jami 45 ta topshiriq) test shaklida oʻtkaziladi. Biologiya va kimyo yoʻnalishi boʻyicha: 7-sinflar uchun tabiiy (science) fan (30 ta topshiriq) va ingliz tili (15 ta topshiriq) fanidan (jami 45 ta) test shaklida oʻtkaziladi. Fizika va astronomiya yoʻnalishi boʻyicha: 7-sinflar uchun matematika (30 ta topshiriq, shundan 10 tasi mantiqiy fikrlashga yoʻnaltirilgan), ingliz tili (15 ta topshiriq) fanlaridan (jami 45 ta topshiriq) test shaklida oʻtkaziladi. 30. Kirish imtihonlari yakunlari boʻyicha oʻquvchilar oʻrtasida teng natijalar yuzaga kelganda, oʻquvchilarga quyidagi tartibda ustunlik beriladi: a) tabiiy fanlar boʻyicha: 1-darajali (tabiiy fan (sceince) biologiya, kimyo) fanidan yuqori ball toʻplaganlar; 2-darajali (chet tili) fanidan yuqori ball toʻplaganlar. b) aniq fanlar boʻyicha: 1-darajali (matematika, geometriya, fizika) fanidan yuqori ball toʻplaganlar; 2-darajali (chet tili) fanidan yuqori ball toʻplaganlar. Oʻquvchilar barcha darajadagi savollar boʻyicha bir xil umumiy va teng ball toʻplagan taqdirda, ular tugʻilgan sanasi boʻyicha saralanadi, bunda yoshroq oʻquvchilarga ustunlik beriladi. Agarda bu holatda ham tenglik saqlanib qolsa, qabul komissiyasi tomonidan oʻquvchilarga qoʻshimcha topshiriqlar beriladi. 31. Oʻquvchilar imtihonga oʻz shaxsini tasdiqlovchi hujjatning asli va imtihon ruxsatnomasi bilan kelishi lozim. Imtihon ruxsatnomasi imtihon boshlanishidan kamida 3 (uch) kun oldin oʻquvchining kirish imtihoniga oid shaxsiy maʼlumotlari bilan birga kirish imtihonining oʻtkazish joyi, guruhi va oʻtirish oʻrni koʻrsatilgan holda uning shaxsiy kabinetiga yuboriladi. 32. Kirish imtihonlariga hujjat topshirmagan, imtihonga kechikkan yoki kelmagan oʻquvchilar uchun qoʻshimcha tanlov oʻtkazishga yoʻl qoʻyilmaydi. 33. Quyidagi holatlar oʻquvchilarni kirish imtihoni jarayonlaridan chetlashtirishga asos boʻladi: boshqalardan koʻchirishga urinish va boshqa oʻquvchilarga xalaqit berish; shpargalka, barcha turdagi mobil aloqa vositalari, kalkulyator, lugʻat, kitoblardan foydalanish. Yuqoridagi holatlar sodir etilganda, oʻquvchilarga nisbatan tegishli dalolatnoma rasmiylashtiriladi va ular javoblar varagʻini topshirgan holda imtihonni tark etadi. Chetlashtirilgan oʻquvchilarning imtihon natijalari inobatga olinmaydi. 34. Kirish imtihonlari jarayonida oʻquvchilarning oʻzlariga bogʻliq boʻlgan holda jarayondan chetlatilishi yoki chiqib ketishi qayta imtihon oʻtkazishga asos boʻlmaydi. 35. Kirish imtihonlari natijalari imtihon topshirilgan kundan keyin 20 kun ichida Agentlik va ixtisoslashtirilgan maktablarning rasmiy veb-saytlarida eʼlon qilinadi. 36. Oʻquvchilar kirish imtihonlari natijalaridan norozi boʻlgan taqdirda natija eʼlon qilingan vaqtdan boshlab 3 (uch) ish kuni ichida apellyatsiya komissiyasiga ariza bilan murojaat etishga haqli. 37. Kirish imtihonlari natijalaridan norozi boʻlgan oʻquvchilarning murojaatlari apellyatsiya komissiyasi tomonidan Agentlik direktori tomonidan belgilanadigan tartib asosida koʻrib chiqiladi. Agentlikda tuzilgan apellyatsiya komissiyasiga Agentlik direktori oʻrinbosari, hududlardagi taʼlim muassasalarida tashkil qilinadigan apellyatsiya komissiyasiga muassasa direktori raislik qiladi. 38. Apellyatsiya komissiyasi oʻquvchilarning murojaatini 10 kun muddatda koʻrib chiqadi va arizani qanoatlantirish yoki rad qilish toʻgʻrisida murojaatchiga xulosa beradi. 39. Apellyatsiya komissiyasining norozilik arizasini qanoatlantirish toʻgʻrisidagi xulosasi oʻquvchilarga arizani koʻrib chiqish natijalari boʻyicha ball qoʻshib berilishiga asos boʻladi. 40. Apellyatsiya komissiyasiga boshqa oʻquvchilarning ishlarini koʻrib chiqish va murojaatchining ishi bilan solishtirishga ruxsat berilmaydi. 41. Oʻquvchilar va ularning ota-onasi (qonuniy vakili) berilgan javoblardan norozi boʻlgan taqdirda, belgilangan tartibda yuqori turuvchi organlarga murojaat etish huquqlariga ega. 42. Kirish imtihonlari natijasiga koʻra eng yuqori ball toʻplagan oʻquvchilar belgilangan qabul kvotasi doirasida ballar ketma-ketligida ixtisoslashtirilgan maktablarning oʻquvchilar safiga qabul qilinadi. 43. Agentlik tomonidan tasdiqlangan qaydnomalarga asosan yangi oʻquv yili boshlangunga qadar ixtisoslashtirilgan maktablar direktorlarining buyrugʻi asosida oʻquvchilar maktabga qabul qilinadi. Mazkur Nizomning 47-bandida nazarda tutilgan hollar bundan mustasno. 44. Oʻquvchilar ixtisoslashtirilgan maktablarga qabul qilingandan soʻng baholar tabelining asl nusxasi oʻquvchilarning avval oʻqigan maktabidan soʻrov asosida olinadi. 45. Ixtisoslashtirilgan maktabga qabul qilinishi belgilangan oʻquvchi oʻqishni davom ettirmagan holatlarda, uning oʻrniga oʻqishga kira olmaganlar orasidan ballar ketma-ketligi boʻyicha navbatdagi oʻquvchi taklif qilinadi. Navbatdagi oʻquvchi ballar ketma-ketligi boʻyicha undan oldingi oʻquvchining ota-onasi (qonuniy vakili) tomonidan oʻqishni maktabda davom ettirish istagi mavjud emasligini tasdiqlovchi hujjat olinganidan soʻng qabul qilinadi. 46. Belgilangan tartibda tegishli hujjatlarning asl nusxasi taqdim etilmasligi, oʻquvchi oʻqishni davom ettirish istagini bildirmasligi, maktab xodimlari murojaatlariga javob bermasligi undan keyingi oʻquvchining qabul qilinishi uchun asos boʻladi. Ushbu holat boʻyicha maktab maʼmuriyati tomonidan tegishli dalolatnoma rasmiylashtiriladi. 47. Ixtisoslashtirilgan maktablarda oʻquv yili yakunlangandan keyin boʻshab qolgan oʻrinlar uchun kirish imtihonlari ushbu nizom talablariga muvofiq Agentlik tomonidan oʻtkaziladi, mos ravishda umumiy oʻrta taʼlim tashkilotlarining tegishli sinfini tamomlagan oʻquvchilaridan hujjat qabul qilinadi. Ixtisoslashtirilgan maktablarga oʻquv yilining I choragi yakuniga qadar ballar ketma-ketligi boʻyicha oʻquvchilar qabul qilinadi. 48. Oʻquvchilarning oʻqishi bir ixtisoslashtirilgan maktabdan boshqasiga yoʻnalish mos kelgan va boʻsh joy boʻlgan taqdirda Agentlikning koʻrsatmasiga muvofiq koʻchiriladi. 49. Ushbu nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 50. Ushbu nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Agentlik Hujjatlar qabuli boshlanishi toʻgʻrisida OAVda eʼlon berish Ixtisoslashtirilgan maktablarga qabul qilish tartibi, hujjatlarni topshirish muddatlari va kvotalari toʻgʻrisida maʼlumot eʼlon qilinadi. Hujjatlarni qabul qilish boshlanishidan 10 kun oldin 2-bosqich Oʻquvchilar tomonidan ixtisoslashtirilgan maktablarga hujjatlarni topshirish Agentlik 1. Oʻquvchilarning hujjatlarini qabul qilish uchun qabul komissiyasi tuziladi. Tarkib Agentlik direktori buyrugʻi bilan tasdiqlanadi. Hujjatlarni qabul qilish boshlanishidan oldin Qabul komissiyasi 2. Kirish imtihonlarini oʻtkazish jadvallari tasdiqlanadi, Agentlik va ixtisoslashtirilgan maktablarning rasmiy veb-saytlari, ijtimoiy tarmoqlardagi sahifalarida hamda ommaviy axborot vositalarida eʼlon qilinadi. Hujjatlarni qabul qilish boshlanishidan 10 kun oldin Ishchi guruh 3. Oʻquvchilar tomonidan onlayn shaklda taqdim etilgan hujjatlar koʻrib chiqiladi. Koʻrib chiqish jarayonida qabul qilinadi yoki tahrirga yuboriladi yoki rad etiladi. 20 kundan kam boʻlmagan muddatda 4. Ixtisoslashtirilgan maktablarga oʻquvchilarni kirish imtihonlari yuzasidan murojaat qilgan shaxslarga maslahat berib boriladi. Hujjatlarni qabul qilish davrida 3-bosqich Imtihon oʻtkazishga tayyorgarlik koʻrish Kirish imtihonlari boshlanishidan oldin Qabul komissiyasi, mahalliy hokimliklar 1. Kirish imtihonlarini oʻtkazish joylari tayyorlanadi. Qabul komissiyasi mahalliy yoki xorijiy mutaxassislarni jalb etgan holda 2. Kirish imtihonlari materiallari tayyorlanadi. 4-bosqich Qabul komissiyasi mahalliy tashkilot bilan birgalikda Kirish imtihonlarini oʻtkazish 1. Kirish imtihonlari bir bosqichda oʻtkaziladi. Tasdiqlangan jadval asosida 2. Kirish imtihonlari natijalari Agentlik va ixtisoslashtirilgan maktablarning rasmiy veb-saytlarida eʼlon qilinadi. Imtihon topshirilgan kundan keyin 20 kun ichida 5-bosqich Apellyatsiya komissiyasi Fuqarolar murojaatlarini koʻrib chiqish 1. Kirish imtihonlari natijalaridan norozi boʻlgan oʻquvchilarning arizalari qabul qilinadi. Imtihon natijalari eʼlon qilingandan soʻng 3 kun ichida 2. Oʻquvchilarning murojaatlari koʻrib chiqiladi, arizani qanoatlantirish yoki rad qilish toʻgʻrisida murojaatchiga xulosa beriladi. Ariza topshirilgan kundan boshlab 10 kun ichida 6-bosqich Qabul komissiyasi Qabul qilishni rasmiylashtirish Imtihon natijalariga asosan oʻquvchilarni maktabga oʻqishga qabul qilish haqida ixtisoslashtirilgan maktab direktorining oʻqishga qabul qilish haqidagi buyrugʻi chiqariladi. Yangi oʻquv yili boshlangunga qadar 7-bosqich Qabul komissiyasi Oʻquvchilar boʻsh oʻrinlarini toʻldirish Sinflarning har biridagi oʻquvchilar soni 24 nafardan kamaygan hollarda, mavjud boʻsh oʻrinlar tanlov asosida toʻldiriladi. Oʻquv yili yakunlangandan soʻng 1. Mazkur nizom Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi (keyingi oʻrinlarda — Agentlik) tizimidagi ijod maktablariga (keyingi oʻrinlarda — ijod maktablari) oʻquvchilarni saralab olish va qabul qilish tartibini belgilaydi. 2. Ijod maktablariga oʻquvchilar Agentlik tomonidan belgilangan yillik qabul kvotasi doirasida qabul komissiyasi tomonidan oʻtkaziladigan kirish imtihonlari natijalariga koʻra qabul qilinadi. Ijod maktablarining 7-sinflariga oʻquvchilar ijodiy imtihonlar hamda test sinovlari asosida har bir sinfda 20 nafardan oshmagan holda qabul qilinadi. 21. Agentlik tomonidan har yili oʻtkaziladigan umumiy oʻrta taʼlim muassasalari oʻquvchilari oʻrtasida badiiy adabiyot va sanʼat sohasida iqtidorli yoshlarni saralashga qaratilgan tuman (shahar) va viloyat bosqichlaridan iborat tanlovning viloyat bosqichida sovrinli 1, 2 va 3-oʻrinlarni qoʻlga kiritgan 6-sinf oʻquvchilari ijod maktablariga umumiy qabul parametrlari doirasida kirish imtihonisiz oʻqishga qabul qilinadi. 3. Ijod maktablariga oʻquvchilar teng huquqlilik, ochiqlik, adolat va shaffoflik prinsiplari asosida mazkur nizomga ilovada keltirilgan sxemaga muvofiq qabul qilinadi. 4. Oʻzbekiston Respublikasida doimiy yashayotgan fuqaroligi boʻlmagan shaxslar ijod maktablarida taʼlim olish uchun Oʻzbekiston Respublikasi fuqarolari bilan teng huquqlarga ega. 5. Chet el fuqarolarining farzandlari ijod maktablariga Oʻzbekiston Respublikasining “Taʼlim toʻgʻrisida”gi Qonuniga, boshqa qonunchilik hujjatlariga muvofiq qabul qilinadi. 6. Belgilangan kvota doirasida kirish imtihonlari natijalariga koʻra eng yuqori ball olgan oʻquvchilar oʻqishga qabul qilinadi. 7. Ijod maktablariga hujjatlarni qabul qilish, kirish imtihonlarini teng huquqlilik, ochiqlik, adolat va shaffoflik prinsiplari asosida tashkil etish maqsadida Agentlik, uning tizimidagi tashkilotlar hamda Oʻzbekiston Yozuvchilar uyushmasi (keyingi oʻrinlarda — hamkor tashkilot) vakillaridan iborat qabul komissiyasi shakllantiriladi. 8. Qabul komissiyasining tarkibi Agentlik direktori buyrugʻi bilan tasdiqlanadi. Qabul komissiyasi tarkibi 7 kishidan kam boʻlmagan toq miqdorda komissiya raisi, komissiya raisi oʻrinbosari, komissiya kotibi hamda uning aʼzolaridan iborat tarkibda tuziladi. 9. Qabul komissiyasi: kirish imtihonlari materiallarini hamkor tashkilotlar bilan birgalikda tayyorlaydi; kirish imtihonlarining baholash mezonlari, oʻtkazish vaqti hamda joylarini belgilaydi; taʼlim dasturlarining fanlararo va sinflararo integratsiyasidan kelib chiqib, zarur hollarda, kirish imtihonlarining yoʻnalishlariga, savollar miqdoriga oʻzgartirish kiritadi; har bir ijod maktabi boʻyicha tuzilgan ishchi guruhlar faoliyatini muvofiqlashtiradi; hujjatlari qabul qilingan oʻquvchilarning roʻyxatini shakllantiradi, ularni kirish imtihonlari shartlariga mos ravishda guruhlarga taqsimlaydi; ijodiy imtihonlar uchun hakamlar hayʼati va apellyatsiya komissiyalariga malakali mutaxassislarni jalb etadi hamda ularning tarkibini tasdiqlaydi; kirish imtihonlarini tashkil etadi, natijalarini eʼlon qiladi. 10. Qabul komissiyasi tomonidan har bir ijod maktabi boʻyicha alohida ishchi guruh shakllantiriladi va tasdiqlanadi. 11. Ishchi guruh: oʻquvchilarning hujjatlari mazkur nizom talablari asosida taqdim etilganini koʻrib chiqadi; koʻrib chiqish natijasida oʻquvchining hujjatlarini qabul qilish, tahrirlashga yuborish yoki qabul qilishni rad etish toʻgʻrisida qaror qabul qiladi; hujjatlari tahrirlashga yuborilgan yoki qabul qilinishi rad etilgan hollarda tahrirlashga yuborish yoki rad etilish sabablarini aniq koʻrsatgan holda, oʻquvchilarning shaxsiy kabinetiga yoki telefon raqamiga SMS shaklida xabar yuboradi; kirish imtihonlari oʻtkaziladigan joylarni talab darajasida tayyorlaydi; oʻquvchilarni, ularning ota-onasi (qonuniy vakili)ni kirish imtihonlari shartlari bilan tanishtiradi, kirish imtihonlari oʻtkaziladigan joyi va vaqti toʻgʻrisida shaxsiy kabinet yoki bogʻlanish uchun taqdim etilgan telefon raqamiga SMS shaklida xabar yuborish orqali ogohlantiradi; tasdiqlangan jadval asosida murojaat qiluvchilarga maslahat berib boradi; qabul qilingan hujjatlarning kunlik monitoringini yuritadi va qabul komissiyasiga kunlik axborot kiritadi; oʻquvchilar va ularning ota-onasi (qonuniy vakili) tomonidan berilayotgan savollarga javob tayyorlash va ularni veb-sayt, ijtimoiy tarmoqlar orqali keng ommaga taqdim etish choralarini koʻradi. 12. Hujjatlarni qabul qilish boshlanishidan kamida 10 kalendar kun oldin qabul komissiyasi tomonidan Agentlik va ijod maktablarining rasmiy veb-saytlari, ijtimoiy tarmoqlardagi sahifalarida qabul qilish tartibi, hujjatlarni topshirish muddatlari va qabul kvotalari toʻgʻrisida eʼlon qilinadi. 13. Kirish imtihonlari barcha ijod maktablarida bir vaqtda oʻtkaziladi. Oʻquvchi hujjatlarini faqat bitta ijod maktabiga topshirishi mumkin. 14. Xorijiy taʼlim muassasalarida oʻqiyotgan Oʻzbekiston Respublikasi fuqarolari farzandlari ijod maktablariga hujjat topshirishi mumkin. Bunda oʻquvchilar tomonidan oʻzi taʼlim olayotgan taʼlim muassasasining baholar tabeli (yoki shunga tenglashtirilgan rasmiy hujjat)ning davlat tiliga tarjima qilingan va tegishli tartibda notarial idora tomonidan tasdiqlangan shakli taqdim etiladi. 15. Umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar ijod maktabining shunday sinfida takroran oʻqishni talab qilish huquqiga ega emaslar. 16. Ijod maktablariga oʻquvchilarning quyidagi hujjatlari onlayn shaklda Agentlikning rasmiy veb-sayti orqali qabul qilinadi: oʻquvchilarning tegishli oʻquv yili natijasiga koʻra baholar tabelining maktab direktori tomonidan tasdiqlangan nusxasi; imtihon ruxsatnomasini shakllantirish jarayonida foydalanish uchun oʻquvchilarning oxirgi 2 oy davomida tushgan fotosurati; oʻquvchilarning tugʻilganlik haqida guvohnomasi va ularning ota-onasi (qonuniy vakili) fuqarolik pasporti maʼlumotlari, bogʻlanish uchun telefon raqamlari. Hujjat topshirish jarayonida oʻquvchilarning ota-onasi (qonuniy vakili) kirish imtihonlari shartlari va talablari bilan tanishganligi toʻgʻrisidagi onlayn ofertani tasdiqlaydi. 17. Hujjatlarni belgilangan muddatlarda, toʻgʻri va sifatli taqdim etish boʻyicha masʼuliyat oʻquvchilarning ota-onasi (qonuniy vakili) zimmasiga yuklanadi. 18. Hujjatlarni qabul qilish, kirish imtihonlari yuzasidan yuborilgan (shaxsiy kabineti yoki telefon raqamiga SMS) xabarlarni oʻquvchilar yoki uning ota-onasi (qonuniy vakili) tomonidan qabul qilinmasligi (oʻqimasligi, arizada koʻrsatilgan telefon raqamining ishchi holatda boʻlmasligi va h.k.) boʻyicha javobgarlik qabul komissiyasi zimmasiga yuklanmaydi. 19. Oʻquvchilarning hujjatlari ishchi guruh tomonidan (24 soat ichida) koʻrib chiqilgandan soʻng ularga hujjatlar qabul qilinganligi, tahrirlashga yuborilganligi yoki rad etilganligi toʻgʻrisida xabar yuboriladi. 20. Quyidagi hollarda hujjatlar tahrirlashga yuboriladi: ushbu nizomning 16-bandida belgilangan hujjatlar toʻliq boʻlmaganda; taqdim etilgan hujjatlardagi, muhrdagi yozuvlar oʻqib boʻlmaydigan darajada nusxalangan boʻlsa. 21. Hujjatlari tahrirlashga yuborilganda, oʻquvchilarga koʻrsatilgan kamchiliklarni bartaraf etish uchun hujjatlar qabul qilish muddati tugagunga qadar toʻgʻrilashga ruxsat beriladi. Hujjatlarni qabul qilish muddati tugagandan soʻng maʼlumotlarni oʻzgartirishga ruxsat berilmaydi. 22. Quyidagi hollarda oʻquvchilarning hujjatlarini qabul qilish rad etiladi: belgilangan muddatlardan keyin kirish imtihonida ishtirok etish xohishini bildirilganda; taqdim etilgan hujjatlarning soxta ekanligi aniqlanganda; umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar tomonidan ijod maktabining shu sinfida takroran oʻqish istagi bildirilganda. 23. Oʻquvchilarning ota-onasi (qonuniy vakili) hujjatlarni qabul qilish muddati tugagunga qadar taqdim etilgan arizani qaytarib olish yoki bekor qilish huquqiga ega. 24. Kirish imtihonlari materiallari hamkor tashkilot bilan birgalikda Agentlik tomonidan tayyorlanadi. 25. Kirish imtihonlarining birinchi va ikkinchi bosqichlarida oʻquvchilarning ijodiy ishlarini baholash uchun Agentlik tomonidan hamkor tashkilot bilan birgalikda har bir ijod maktabida 5 nafardan kam boʻlmagan toq miqdorda hakamlar hayʼati tarkibi tasdiqlanadi. 26. Kirish imtihonlari davlat tilida (Qoraqalpogʻiston Respublikasida qoraqalpoq tilida), Isʼhoqxon Ibrat nomidagi ijod maktabida chet tilida oʻtkaziladi. 27. Kirish imtihonlari: birinchi bosqich — ijodiy matn yaratish; ikkinchi bosqich — ijodiy suhbat; uchinchi bosqich — ona-tili va adabiyoti (20 ta topshiriq), ingliz tili (15 ta topshiriq) fanlaridan hamda intellektual qobiliyat darajasi boʻyicha (15 ta topshiriq) jami 50 ta topshiriqdan iborat test sinovlari shaklida oʻtkaziladi (Isʼhoqxon Ibrat nomidagi ijod maktabi bundan mustasno). 28. Isʼhoqxon Ibrat nomidagi ijod maktabi uchun kirish imtihonlari: birinchi bosqich — ijodiy matn yaratish; ikkinchi bosqich — ijodiy suhbat; uchinchi bosqich — ingliz tili (20 ta topshiriq), ona tili va adabiyoti (15 ta topshiriq) fanlaridan hamda intellektual qobiliyat darajasi boʻyicha (15 ta topshiriq) jami 50 ta topshiriqdan iborat test sinovlari shaklida oʻtkaziladi. 29. Oʻquvchilarning kirish imtihonlari natijalariga koʻra ballari teng boʻlib qolgan hollarda quyidagilar ustunlikka ega boʻladi: birinchi bosqichda yuqori ball toʻplagan oʻquvchilarga; ikkinchi bosqichda yuqori ball toʻplagan oʻquvchilarga; uchinchi bosqichda eng koʻp topshiriq berilgan fandan yuqori ball toʻplagan oʻquvchilarga. Oʻquvchilar barcha toifadagi savollar boʻyicha bir xil umumiy va teng ball toʻplagan hollarda, ular tugʻilgan sanasi boʻyicha saralanadi, bunda yoshroq oʻquvchiga ustunlik beriladi. Agarda bu holatda ham tenglik saqlanib qolsa, qabul komissiyasi tomonidan oʻquvchilarga qoʻshimcha topshiriqlar beriladi. 30. Oʻquvchilar imtihonga oʻz shaxsini tasdiqlovchi hujjatning asli va imtihon ruxsatnomasi bilan kelishi lozim. Imtihon ruxsatnomasi imtihon boshlanishidan kamida 3 (uch) kun oldin oʻquvchining shaxsiy maʼlumotlari bilan birga imtihon oʻtkazish joyi, guruhi va oʻtirish oʻrni koʻrsatilgan holda uning shaxsiy kabinetiga yuboriladi. 31. Kirish imtihonlariga hujjat topshirmagan, imtihonga kechikkan yoki kelmagan oʻquvchilar uchun qoʻshimcha tanlov oʻtkazishga yoʻl qoʻyilmaydi. 32. Quyidagi holatlar oʻquvchilarni kirish imtihoni jarayonlaridan chetlashtirishga asos boʻladi: boshqalardan koʻchirishga urinish va boshqa oʻquvchilarga xalaqit berish; shpargalka, barcha turdagi mobil aloqa vositalari, kalkulyator, lugʻat, kitoblardan foydalanish. Yuqoridagi holatlar sodir etilganda, oʻquvchilarga nisbatan tegishli dalolatnoma rasmiylashtiriladi va ular javoblar varagʻini topshirgan holda imtihonni tark etadi. Chetlashtirilgan oʻquvchilarning imtihon natijalari inobatga olinmaydi. 33. Kirish imtihoni jarayonida oʻquvchilarning oʻzlariga bogʻliq boʻlgan holda jarayondan chetlatilishi yoki chiqib ketishi qayta imtihon oʻtkazishga asos boʻlmaydi. 34. Kirish imtihonlarining yakuniy natijalari test sinovlari oʻtkazilgan kundan keyin 20 kun ichida Agentlik hamda ijod maktablarining rasmiy veb-saytlarida eʼlon qilinadi. 35. Oʻquvchilar kirish imtihonlari natijalaridan norozi boʻlgan taqdirda natija eʼlon qilingan vaqtdan boshlab 3 (uch) ish kuni ichida apellyatsiya komissiyasiga ariza bilan murojaat etishga haqli. 36. Kirish imtihonlari natijalaridan norozi boʻlgan oʻquvchilarning murojaatlari Agentlikda tegishli mutaxassislardan tuzilgan apellyatsiya komissiyasi tomonidan koʻrib chiqiladi. Apellyatsiya komissiyasiga Agentlik direktori oʻrinbosari raislik qiladi. 37. Apellyatsiya komissiyasi oʻquvchilarning murojaatini 10 kun muddatda koʻrib chiqadi va arizani qanoatlantirish yoki rad qilish toʻgʻrisida murojaatchiga xulosa beradi. 38. Apellyatsiya komissiyasining norozilik arizasini qanoatlantirish toʻgʻrisidagi xulosasi oʻquvchilarga arizani koʻrib chiqish natijalari boʻyicha ball qoʻshib berilishiga asos boʻladi. 39. Apellyatsiya komissiyasiga boshqa oʻquvchilarning ishlarini koʻrib chiqish va murojaatchining ishi bilan solishtirishga ruxsat berilmaydi. 40. Oʻquvchilar va ularning ota-onasi (qonuniy vakili) berilgan javoblardan norozi boʻlgan taqdirda, belgilangan tartibda yuqori turuvchi organlarga murojaat etish huquqlariga ega. 41. Kirish imtihonlarining umumlashtirilgan natijasiga koʻra eng yuqori ball toʻplagan oʻquvchilar belgilangan qabul kvotasi doirasida ballar ketma-ketligida ijod maktablarining oʻquvchilar safiga qabul qilinadi. 42. Agentlik tomonidan tasdiqlangan qaydnomalarga asosan yangi oʻquv yili boshlangunga qadar ijod maktablari direktorlarining buyrugʻi asosida oʻquvchilar maktabga qabul qilinadi. 43. Oʻquvchilar ijod maktablariga qabul qilingandan soʻng baholar tabelining asl nusxasi oʻquvchilarning avval oʻqigan maktabidan soʻrov asosida olinadi. 44. Ijod maktabiga qabul qilinishi belgilangan oʻquvchi oʻqishni davom ettirmagan holatlarda, uning oʻrniga oʻqishga kira olmaganlar orasidan ballar ketma-ketligi boʻyicha navbatdagi oʻquvchi taklif qilinadi. Navbatdagi oʻquvchi ballar ketma-ketligi boʻyicha undan oldingi oʻquvchining ota-onasi (qonuniy vakili) tomonidan oʻqishni maktabda davom ettirish istagi mavjud emasligini tasdiqlovchi hujjat olinganidan soʻng qabul qilinadi. 45. Belgilangan tartibda tegishli hujjatlarning asl nusxasi taqdim etilmasligi, oʻquvchi oʻqishni davom ettirish istagini bildirmasligi, maktab xodimlari murojaatlariga javob bermasligi undan keyingi oʻquvchining qabul qilinishi uchun asos boʻladi. Ushbu holat boʻyicha maktab maʼmuriyati tomonidan tegishli dalolatnoma rasmiylashtiriladi. 46. Ijod maktablarida oʻquv yili yakunlangandan keyin boʻshab qolgan oʻrinlar uchun kirish imtihonlari ushbu nizom talablariga muvofiq Agentlik tomonidan oʻtkaziladi, mos ravishda umumiy oʻrta taʼlim tashkilotlarining tegishli sinfini tamomlagan oʻquvchilaridan hujjat qabul qilinadi. Ijod maktablariga oʻquv yili davomida oʻquvchilar qabul qilinmaydi. 47. Oʻquvchilarning oʻqishini bir ijod maktabidan boshqasiga koʻchirish yoʻnalish mos kelgan va boʻsh joy boʻlgan taqdirda Agentlikning koʻrsatmasiga muvofiq amalga oshiriladi. 48. Ushbu nizomni qoʻllashda yuzaga keladigan nizolar qonun hujjatlarida belgilangan tartibda hal etiladi. 49. Ushbu nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Agentlik Hujjatlar qabuli boshlanishi toʻgʻrisida OAVda eʼlon berish Ijod maktablariga qabul qilish tartibi, hujjatlarni topshirish muddatlari va kvotalari toʻgʻrisida maʼlumot eʼlon qilinadi. Hujjatlarni qabul qilish boshlanishidan 10 kun oldin 2-bosqich Oʻquvchilar tomonidan ijod maktablariga hujjatlarni topshirish Agentlik 1. Oʻquvchilarning hujjatlarini qabul qilish uchun qabul komissiyasi tuziladi. Tarkib Agentlik direktori buyrugʻi bilan tasdiqlanadi. Hujjatlarni qabul qilish boshlanishidan oldin Qabul komissiyasi 2. Kirish imtihonlarini oʻtkazish jadvallari tasdiqlanadi, Agentlik va ijod maktablarining rasmiy veb-saytlari, ijtimoiy tarmoqlardagi sahifalarida hamda ommaviy axborot vositalarida eʼlon qilinadi. Hujjatlarni qabul qilish boshlanishidan 10 kun oldin Ishchi guruh 3. Oʻquvchilar tomonidan onlayn shaklda taqdim etilgan hujjatlar koʻrib chiqiladi. Koʻrib chiqish jarayonida qabul qilinadi yoki tahrirga yuboriladi yoki rad etiladi. 20 kundan kam boʻlmagan muddatda 4. Ijod maktablariga oʻquvchilarni kirish imtihonlari yuzasidan murojaat qilgan shaxslarga maslahat berib boriladi. Hujjatlarni qabul qilish davrida 3-bosqich Imtihon oʻtkazishga tayyorgarlik koʻrish Qabul komissiyasi, mahalliy hokimliklar 1. Kirish imtihonlarini oʻtkazish joylari tayyorlanadi. Kirish imtihonlari boshlanishidan oldin Qabul komissiyasi mahalliy mutaxassislarni jalb etgan holda 2. Kirish imtihonlari materiallari tayyorlanadi. 4-bosqich Qabul komissiyasi mahalliy tashkilot bilan birgalikda Kirish imtihonlarining birinchi va ikkinchi (ijodiy) bosqichini oʻtkazish 1. Kirish imtihonlarining birinchi (ijodiy matn yaratish) bosqichi oʻtkaziladi. 2. Kirish imtihonlarining ikkinchi (ijodiy suhbat) bosqichi oʻtkaziladi. Tasdiqlangan jadval asosida 5-bosqich Qabul komissiyasi mahalliy tashkilot bilan birgalikda Kirish imtihonlarining uchinchi (test) bosqichini oʻtkazish 1. Kirish imtihonlarining uchinchi (test) bosqichi oʻtkaziladi. Tasdiqlangan jadval asosida 2. Kirish imtihonlarining natijalari Agentlik va ijod maktablarining rasmiy veb-saytlarida eʼlon qilinadi. test sinovlaridan keyin 20 kun ichida 6-bosqich Apellyatsiya komissiyasi Fuqarolar murojaatlarini koʻrib chiqish 1. Kirish imtihonlari natijalaridan norozi boʻlgan oʻquvchilarning arizalari qabul qilinadi. Imtihon natijalari eʼlon qilingandan soʻng 3 kun ichida 2. Oʻquvchilarning murojaatlari koʻrib chiqiladi, arizani qanoatlantirish yoki rad qilish toʻgʻrisida murojaatchiga xulosa beriladi. Ariza topshirilgan kundan boshlab 10 kun ichida 7-bosqich Qabul komissiyasi Qabul qilishni rasmiylashtirish Imtihon natijalariga asosan oʻquvchilarni maktabga oʻqishga qabul qilish haqida ijod maktabi direktorining oʻqishga qabul qilish haqidagi buyrugʻi chiqariladi. Yangi oʻquv yili boshlangunga qadar 8-bosqich Qabul komissiyasi Oʻquvchilar boʻsh oʻrinlarini toʻldirish 1. Sinflarning har biridagi oʻquvchilar soni 20 nafardan kamaygan hollarda, mavjud boʻsh oʻrinlar tanlov asosida toʻldiriladi. Oʻquv yili yakunlangandan soʻng 1. Mazkur Nizom Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi (keyingi oʻrinlarda — Agentlik) tizimidagi Xorijiy tillarga ixtisoslashtirilgan maktab-internatiga (keyingi oʻrinlarda — ixtisoslashtirilgan maktab) maktabga tayyorlov guruhi va 1 — 11-sinflarga oʻquvchilar va bolalarni (keyingi oʻrinlarda — oʻquvchilar) saralab olish va qabul qilish tartibini belgilaydi. 2. Ixtisoslashtirilgan maktabga oʻquvchilar Agentlik tomonidan taʼlim sohasida xizmat koʻrsatuvchi ixtisoslashgan mahalliy yoki xorijiy tashkilotlar (keyingi oʻrinlarda — mahalliy yoki xorijiy tashkilotlar) bilan birgalikda oʻtkaziladigan kirish imtihonlari natijalari asosida qabul qilinadi. 3. Ixtisoslashtirilgan maktabga oʻquvchilar yillik qabul kvotasi (ikkita sinfga bir xil 24 nafardan oʻquvchi taqsimlangan, 48 nafar oʻquvchidan iborat) doirasida qabul qilinadi. 4. Ixtisoslashtirilgan maktabda 6 yoshli bolalar uchun 2 ta maktabga tayyorlov guruhi tashkil etiladi, ularga 10 nafardan 20 nafargacha bolalar qabul qilinishi mumkin. 5. Ixtisoslashtirilgan maktabga oʻquvchilar teng huquqlilik, ochiqlik, adolat va shaffoflik prinsiplari asosida mazkur Nizomga ilovada keltirilgan sxemaga muvofiq qabul qilinadi. 6. Belgilangan kvota doirasida kirish imtihonlari natijalariga koʻra eng yuqori ball toʻplagan oʻquvchilar oʻqishga qabul qilinadi. 7. Ixtisoslashtirilgan maktabga hujjatlarni qabul qilish, kirish imtihonlarini teng huquqlilik, ochiqlik, adolat va shaffoflik prinsiplari asosida tashkil etish maqsadida Agentlik hamda uning tizimidagi tashkilotlar vakillaridan iborat Qabul komissiyasi shakllantiriladi. 8. Qabul komissiyasining tarkibi Agentlik direktori buyrugʻi bilan tasdiqlanadi. Qabul komissiyasi tarkibi 7 kishidan kam boʻlmagan toq sonda komissiya raisi, komissiya raisi oʻrinbosari, komissiya kotibi hamda uning aʼzolaridan iborat tarkibda tuziladi. 9. Qabul komissiyasi: kirish imtihonlari materiallarini mahalliy yoki xorijiy tashkilotlar bilan birgalikda tayyorlaydi; mahalliy yoki xorijiy tashkilotlar bilan birgalikda kirish imtihonlarining baholash mezonlari, ularni oʻtkazish vaqti hamda joylarini belgilaydi; ixtisoslashtirilgan maktab boʻyicha tuzilgan ishchi guruh faoliyatini muvofiqlashtiradi; hujjatlari qabul qilingan oʻquvchilarning roʻyxatini shakllantiradi, ularni kirish imtihonlari shartlariga mos ravishda guruhlarga taqsimlaydi; kirish imtihonlarini tashkil etadi, natijalarini eʼlon qiladi. 10. Qabul komissiyasi tomonidan alohida ishchi guruh shakllantiriladi va tasdiqlanadi. 11. Ishchi guruh: oʻquvchining hujjatlari mazkur Nizom talablari asosida taqdim etilganini koʻrib chiqadi; koʻrib chiqish natijasida oʻquvchining hujjatlarini qabul qilish, tahrirlashga yuborish yoki qabul qilishni rad etish toʻgʻrisida qaror qabul qiladi; hujjatlari tahrir qilishga yuborilgan yoki qabul qilinishi rad etilgan hollarda, tahrir qilishga yuborish yoki rad etilish sabablarini aniq koʻrsatgan holda, oʻquvchilarning shaxsiy kabinetiga yoki mobil uyali aloqa vositasiga SMS shaklida xabar yuboradi; kirish imtihonlari oʻtkaziladigan joylarni talab darajasida tayyorlaydi; oʻquvchini, uning ota-onasi (qonuniy vakili)ni kirish imtihonlari shartlari bilan tanishtiradi, kirish imtihonlari oʻtkaziladigan joyi va vaqti toʻgʻrisida shaxsiy kabinet yoki mobil uyali aloqa vositasiga SMS shaklida xabar yuborish orqali ogohlantiradi; ixtisoslashtirilgan maktab uchun oʻtkaziladigan kirish imtihonlari hamda qabul jarayonlari boʻyicha murojaat qiluvchilarga maslahat berib boradi; qabul qilingan hujjatlarning kunlik monitoringini yuritadi va qabul komissiyasiga kunlik axborot kiritadi; oʻquvchilar va ularning ota-onasi (qonuniy vakili) tomonidan berilayotgan savollarga javob tayyorlash va ularni veb-sayt, ijtimoiy tarmoqlar orqali keng ommaga taqdim etish choralarini koʻradi. 12. Hujjatlarni qabul qilish boshlanishidan kamida 10 kun oldin Qabul komissiyasi tomonidan Agentlik va ixtisoslashtirilgan maktabning rasmiy veb-saytlari, ijtimoiy tarmoqlardagi sahifalarida qabul qilish tartibi, hujjatlarni topshirish muddatlari va qabul kvotalari toʻgʻrisida eʼlon qilinadi. 13. Ixtisoslashtirilgan maktabning tayyorlov guruhlari hamda 1-sinfiga oʻquvchilarning hujjatlari qabul qilinadi. 14. Xorijiy taʼlim muassasalarida oʻqiyotgan Oʻzbekiston Respublikasi fuqarolarining farzandlari ixtisoslashtirilgan maktabning tegishli sinfiga hujjat topshirishi mumkin. Bunda oʻquvchi tomonidan (ikkinchi va undan yuqori sinflar uchun) oʻzi taʼlim olayotgan taʼlim muassasasining baholar tabeli (yoki shunga tenglashtirilgan rasmiy hujjat)ning davlat tiliga tarjima qilingan va tegishli tartibda notarial idora tomonidan tasdiqlangan shakli taqdim etiladi. 15. Oʻzbekiston Respublikasida doimiy yashayotgan fuqaroligi boʻlmagan shaxslar ixtisoslashtirilgan maktabda taʼlim olish uchun Oʻzbekiston Respublikasi fuqarolari bilan teng huquqlarga ega. 16. Chet el fuqarolarining farzandlari ixtisoslashtirilgan maktabga Oʻzbekiston Respublikasining “Taʼlim toʻgʻrisida”gi Qonuniga, boshqa qonunchilik hujjatlariga hamda ushbu Nizomga muvofiq qabul qilinadi. 17. Umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar ixtisoslashtirilgan maktabning shunday sinfida takroran oʻqishni talab qilish huquqiga ega emas. 18. Ixtisoslashtirilgan maktabga oʻquvchilarning quyidagi hujjatlari onlayn shaklda Agentlikning rasmiy veb-sayti orqali qabul qilinadi: imtihon ruxsatnomasini shakllantirish jarayonida foydalanish uchun oʻquvchining oxirgi 2 oy davomida tushgan fotosurati; oʻquvchining tugʻilganlik haqida guvohnomasi va ularning ota-onasi (qonuniy vakili) fuqarolik pasporti maʼlumotlari, bogʻlanish uchun telefon raqamlari. Hujjat topshirish jarayonida oʻquvchilarning ota-onasi (qonuniy vakili) kirish imtihonlari shartlari va talablari bilan tanishganligi toʻgʻrisidagi onlayn ofertani tasdiqlaydi. 19. Hujjatlarni belgilangan muddatlarda, toʻgʻri va sifatli taqdim etish boʻyicha masʼuliyat oʻquvchilarning ota-onasi (qonuniy vakili) zimmasiga yuklanadi. 20. Hujjatlarni qabul qilish, kirish imtihonlari yuzasidan yuborilgan (shaxsiy kabineti yoki mobil uyali aloqa vositasiga SMS) xabarlarni oʻquvchilar yoki uning ota-onasi (qonuniy vakili) tomonidan qabul qilinmasligi (oʻqimasligi, mobil uyali aloqa vositasining ishchi holatda boʻlmasligi va boshqalar) boʻyicha javobgarlik qabul komissiyasiga yuklanmaydi. 21. Oʻquvchilarning hujjatlari ishchi guruh tomonidan (24 soat ichida) koʻrib chiqilgandan soʻng ularga hujjatlar qabul qilingani, tahrir qilishga yuborilgani yoki rad etilgani toʻgʻrisida xabar yuboriladi. 22. Ushbu Nizomning 18-bandida belgilangan hujjatlar toʻliq boʻlmaganda hujjatlar tahrir qilishga yuboriladi. 23. Hujjatlar tahrir qilish uchun yuborilganda, oʻquvchilarga koʻrsatilgan kamchiliklarni bartaraf etish uchun hujjatlar qabul qilish muddati tugagunga qadar toʻgʻrilashga ruxsat beriladi. Hujjatlarni qabul qilish muddati tugagandan soʻng maʼlumotlarni oʻzgartirishga ruxsat berilmaydi. 24. Quyidagi hollarda oʻquvchilarning hujjatlarini qabul qilish rad etiladi: belgilangan muddatlardan keyin kirish imtihonida ishtirok etish xohishi bildirilganda; taqdim etilgan hujjatlarning soxta ekanligi aniqlanganda; umumiy oʻrta taʼlim muassasasining tegishli sinfida oʻqishni toʻliq tamomlagan oʻquvchilar tomonidan ixtisoslashtirilgan maktabning shu sinfida takroran oʻqish istagi bildirilganda. 25. Oʻquvchilarning ota-onasi (qonuniy vakili) hujjatlarni qabul qilish muddati tugagunga qadar taqdim etilgan arizani qaytarib olish yoki bekor qilish huquqiga ega. 26. Kirish imtihonlari materiallari malakali mahalliy va xorijiy mutaxassislarni jalb etgan holda Agentlik tomonidan tayyorlanadi. 27. Kirish imtihoni har yili Qabul komissiyasi tomonidan belgilangan muddatlarda oʻtkaziladi. 28. Maktabga tayyorlov guruhi hamda 1-sinflar uchun kirish imtihonlari ikki bosqichda oʻtkaziladi. 29. Birinchi bosqich mantiqiy fikrlash boʻyicha maktabga tayyorlov guruhi uchun 10 ta, 1-sinf uchun 20 ta test shaklida oʻtkaziladi. Birinchi bosqich imtihoni natijalari Agentlikning rasmiy veb-saytida eʼlon qilinadi. 30. Birinchi bosqich natijasiga koʻra qabul kvotasida belgilangan har bir oʻringa 5 nafar hisobidan maksimal ball toʻplagan oʻquvchilarga ikkinchi bosqichda ishtirok etishga ruxsat etiladi. 31. Birinchi bosqich natijasiga koʻra teng natijalar yuzaga kelgan hollarda, yaʼni bir nechta oʻquvchilar bir xil umumiy ball toʻplagan taqdirda, ular tugʻilgan sanasi boʻyicha saralanadi, bunda yoshroq oʻquvchilarga ustunlik beriladi. Agarda bu holatda ham tenglik saqlanib qolsa, qabul komissiyasi tomonidan oʻquvchilarga qoʻshimcha topshiriqlar beriladi. 32. Ikkinchi bosqich psixologik va intellektual qobiliyat darajasini aniqlash boʻyicha turli darajadagi suhbatlar shaklida oʻtkaziladi. 33. Kirish imtihonlari: a) 2 — 4-sinflar uchun bir bosqichda quyidagi fanlardan oʻtkaziladi: 2-sinf uchun matematika fanidan 15 ta, ingliz tili fanidan 10 ta test savollari shaklida; 3-sinf uchun matematika fanidan 20 ta, ingliz tili fanidan 10 ta test savollari shaklida; 4-sinf uchun matematika fanidan 20 ta, ingliz tili fanidan 15 ta test savollari shaklida; b) 5 — 11-sinflar uchun bir bosqichda matematika fanidan 20 ta, ingliz tili fanidan 25 ta test savollari shaklida oʻtkaziladi. 34. Kirish imtihonlari yakunlari boʻyicha oʻquvchilar oʻrtasida teng natijalar yuzaga kelganda, oʻquvchilarga quyidagi tartibda ustunlik beriladi: a) maktabga tayyorlov guruhi hamda 1-sinfda psixologik qobiliyat darajasini aniqlash yoʻnalishidagi savollar boʻyicha yuqori ball toʻplaganlar; b) 2 — 4-sinflarda matematika fanidan yuqori ball toʻplaganlar; v) 5 — 11-sinflarda ingliz tili fanidan yuqori ball toʻplaganlar. 35. Agar yuqorida qayd etilgan fanlar boʻyicha ham tenglik saqlanib qolsa, ular tugʻilgan sanasi boʻyicha saralanadi, bunda yoshroq oʻquvchilarga ustunlik beriladi. Agarda bu holatda ham tenglik saqlanib qolsa, Qabul komissiyasi tomonidan oʻquvchilarga qoʻshimcha topshiriqlar beriladi. 36. Oʻquvchilar imtihonga oʻz shaxsini tasdiqlovchi hujjatning asli va imtihon ruxsatnomasi bilan kelishi lozim. Imtihon ruxsatnomasi imtihon boshlanishidan kamida 3 (uch) kun oldin oʻquvchining kirish imtihoniga oid shaxsiy maʼlumotlari bilan birga kirish imtihonining oʻtkazish joyi, guruhi va oʻtirish oʻrni koʻrsatilgan holda uning shaxsiy kabinetiga yuboriladi. 37. Kirish imtihonlariga hujjat topshirmagan, imtihonga kechikkan yoki kelmagan oʻquvchilar uchun qoʻshimcha tanlov oʻtkazishga yoʻl qoʻyilmaydi. 38. Quyidagi holatlar oʻquvchilarni kirish imtihoni jarayonlaridan chetlashtirishga asos boʻladi: imtihon jarayonida sogʻligi bilan muammo yuzaga kelib, imtihonni davom ettirish imkoni boʻlmagan hollarda; boshqalardan koʻchirishga urinish va boshqa oʻquvchilarga xalaqit berish; shpargalka, barcha turdagi mobil aloqa vositalari, kalkulyator, lugʻat, kitoblardan foydalanish. Yuqoridagi holatlar sodir etilganda, oʻquvchilarga nisbatan tegishli dalolatnoma rasmiylashtiriladi va ular javoblar varagʻini topshirgan holda imtihonni tark etadi. Chetlashtirilgan oʻquvchilarning imtihon natijalari inobatga olinmaydi. 39. Kirish imtihonlari jarayonida oʻquvchilarning oʻzlariga bogʻliq boʻlgan holda jarayondan chetlatilishi yoki chiqib ketishi qayta imtihon oʻtkazishga asos boʻlmaydi. 40. Kirish imtihonlari natijalari imtihon topshirilgan kundan keyin 20 kun ichida Agentlik va ixtisoslashtirilgan maktabning rasmiy veb-saytlarida eʼlon qilinadi. 41. Oʻquvchilar kirish imtihonlari natijalaridan norozi boʻlgan taqdirda, natija eʼlon qilingan vaqtdan boshlab 3 (uch) ish kuni ichida Apellyatsiya komissiyasiga ariza bilan murojaat etishga haqli. 42. Kirish imtihonlari natijalaridan norozi boʻlgan oʻquvchilarning murojaatlari Apellyatsiya komissiyasi tomonidan Agentlik direktori tomonidan belgilanadigan tartib asosida koʻrib chiqiladi. Agentlikda tuzilgan Apellyatsiya komissiyasiga Agentlik direktori oʻrinbosari raislik qiladi. 43. Apellyatsiya komissiyasi oʻquvchilarning murojaatini 10 kun muddatda koʻrib chiqadi va arizani qanoatlantirish yoki rad qilish toʻgʻrisida murojaatchiga xulosa beradi. 44. Apellyatsiya komissiyasining norozilik arizasini qanoatlantirish toʻgʻrisidagi xulosasi oʻquvchilarga arizani koʻrib chiqish natijalari boʻyicha ball qoʻshib berilishiga asos boʻladi. 45. Apellyatsiya komissiyasiga boshqa oʻquvchilarning ishlarini koʻrib chiqish va murojaatchining ishi bilan solishtirishga ruxsat berilmaydi. 46. Oʻquvchilar va ularning ota-onasi (qonuniy vakili) berilgan javoblardan norozi boʻlgan taqdirda, belgilangan tartibda yuqori turuvchi organlarga murojaat etish huquqlariga ega. 47. Kirish imtihonlari natijasiga koʻra eng yuqori ball toʻplagan oʻquvchilar belgilangan qabul kvotasi doirasida ballar ketma-ketligida ixtisoslashtirilgan maktabning oʻquvchilar safiga qabul qilinadi. 48. Agentlik tomonidan tasdiqlangan qaydnomalarga asosan yangi oʻquv yili boshlangunga qadar ixtisoslashtirilgan maktab direktorining buyrugʻi asosida oʻquvchilar maktabga qabul qilinadi, mazkur Nizomning 51-bandida nazarda tutilgan hollar bundan mustasno. 49. Ixtisoslashtirilgan maktabga qabul qilinishi belgilangan oʻquvchi oʻqishni davom ettirmagan holatlarda, uning oʻrniga oʻqishga kira olmaganlar orasidan ballar ketma-ketligi boʻyicha navbatdagi oʻquvchi taklif qilinadi. Navbatdagi oʻquvchi ballar ketma-ketligi boʻyicha undan oldingi oʻquvchining ota-onasi (qonuniy vakili) tomonidan oʻqishni maktabda davom ettirish istagi mavjud emasligini tasdiqlovchi hujjat olinganidan soʻng qabul qilinadi. 50. Belgilangan tartibda tegishli hujjatlarning asl nusxasi taqdim etilmasligi, oʻquvchi oʻqishni davom ettirish istagini bildirmasligi, maktab xodimlari murojaatlariga javob bermasligi undan keyingi oʻquvchining qabul qilinishi uchun asos boʻladi. Ushbu holat boʻyicha maktab maʼmuriyati tomonidan tegishli dalolatnoma rasmiylashtiriladi. 51. Ixtisoslashtirilgan maktabda oʻquv yili yakunlangandan keyin boʻshagan oʻrinlar uchun kirish imtihonlari ushbu Nizom talablariga muvofiq Agentlik tomonidan oʻtkaziladi, mos ravishda umumiy oʻrta taʼlim tashkilotlarining tegishli sinfini tamomlagan oʻquvchilardan hujjat qabul qilinadi. 52. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 53. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarBajarish muddatlari1-bosqichIxtisoslashtirilgan taʼlim muassasalari agentligi(keyingi oʻrinlarda — Agentlik)Hujjatlar qabuli boshlanishi toʻgʻrisida OAVda eʼlon berishIxtisoslashtirilgan maktabga qabul qilish tartibi, hujjatlarni topshirish muddatlari va kvotalari toʻgʻrisida maʼlumot eʼlon qiladi.Hujjatlarni qabul qilish boshlanishidan 10 kun oldin2-bosqichOʻquvchilar tomonidan ixtisoslashtirilgan maktabga hujjatlarni topshirishAgentlik1. Oʻquvchilarning hujjatlarini qabul qilish uchun qabul komissiyasini tuzadi. Tarkibni Agentlik direktori buyrugʻi bilan tasdiqlaydi.Hujjatlarni qabul qilish boshlanishidan oldinQabul komissiyasi2. Kirish imtihonlarini oʻtkazish jadvallarini tasdiqlaydi, Agentlik va ixtisoslashtirilgan maktabning rasmiy veb-saytlari, ijtimoiy tarmoqlardagi sahifalarida hamda ommaviy axborot vositalarida eʼlon qiladi.Hujjatlarni qabul qilish boshlanishidan 10 kun oldinIshchi guruh3. Oʻquvchilar tomonidan onlayn shaklda taqdim etilgan hujjatlarni koʻrib chiqadi. Koʻrib chiqish jarayonida hujjatlarni qabul qiladi yoki rad etadi.20 kundan kam boʻlmagan muddatda4. Ixtisoslashtirilgan maktabga oʻquvchilarning kirish imtihonlari yuzasidan murojaat qilgan shaxslarga maslahat berib boradi.Hujjatlarni qabul qilish davrida3-bosqichQabul komissiyasi, mahalliy hokimliklar (xorijiy mutaxassislarni jalb etgan holda)Imtihon oʻtkazishga tayyorgarlik koʻrishKirish imtihonlari boshlanishidan oldin1. Kirish imtihonlarini oʻtkazish joylarini tayyorlaydi.2. Kirish imtihonlarining materiallarini tayyorlaydi.4-bosqichQabul komissiyasi mahalliy tashkilotlar bilan birgalikdaKirish imtihonlarini oʻtkazish1. Kirish imtihonlarini oʻtkazadi.Tasdiqlangan jadval asosida2. Kirish imtihonlari natijalarini Agentlik va ixtisoslashtirilgan maktabning rasmiy veb-saytlarida eʼlon qiladi.Imtihon topshirilgan kundan keyin 20 kun ichida5-bosqichQabul komissiyasiQabul qilishni rasmiylashtirishImtihon natijalariga asosan oʻquvchilarni maktabga oʻqishga qabul qilish haqida ixtisoslashtirilgan maktab direktorining buyrugʻini chiqaradi.Yangi oʻquv yili boshlangunga qadar6-bosqichQabul komissiyasiOʻquvchilar boʻsh oʻrinlarini toʻldirishIxtisoslashtirilgan maktabning mavjud boʻsh oʻrinlarini tanlov asosida toʻldiradi.Oʻquv yili yakunlangandan soʻng 1. Vazirlar Mahkamasining 2019-yil 25-iyundagi 526-son qarori bilan tasdiqlangan Prezident maktablari toʻgʻrisidagi nizomning 5-bobi. 2. Vazirlar Mahkamasining 2022-yil 5-maydagi 233-son qarori bilan tasdiqlangan Prezident taʼlim muassasalari agentligi tizimidagi ixtisoslashtirilgan maktab-internatlar va ixtisoslashtirilgan maktablar toʻgʻrisidagi nizomning 5-bobi.